text: கடலூர் மாவட்டம் (Cuddalore district) இந்திய மாநிலமான தமிழ்நாட்டின் 38 மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிடம் கடலூர் ஆகும். இந்த மாவட்டம் 3,703 ச.கி.மீ. பரப்பளவைக் கொண்டுள்ளது. சோழர் கால வரலாற்றுப் புதினத்தின் (பொன்னியின்செல்வன்) படி அக்காலத்தில் இவ்வூரின் பெயர் கடம்பூர் என்று அழைக்கப்பட்டது. அந்த பெயரே கடலூர் என ஆகியிருக்கலாம் என கருதப்படுகிறது. இம்மாவட்டத்திற்கு திருப்பாதிரிப்புலியூர் என்ற பெயரும் உள்ளது. ஆங்கிலேயர் ஆட்சி காலத்தில் இந்த பெயரை உச்சரிக்க அவர்களுக்கு கடினமாக இருந்ததால் இவ்வூருக்கு 'கடலூர்' என பெயரிட்டனர். வரலாறு முன்பு தமிழ்நாட்டில் மொத்தம் எட்டு மாவட்டங்களே இருந்த காலத்தில் கடலூர் மாவட்டத்தின் பெயர் தென்னாற்காடு மாவட்டம் என இருந்தது. அப்போது விழுப்புரம் மாவட்டமும் இம்மாவட்டத்திலேயே அடங்கி இருந்தது. இந்நிலையில் 1993 செப்டம்பர் 30 அன்று தென் ஆற்காடு மாவட்டமானது, தென் ஆற்காடு வள்ளளார் மற்றும் விழுப்புரம் இராமசாமி படையாட்சியார் மாவட்டம் என இரு மாவட்டங்களாக உருவாக்கப்பட்டன. மற்ற மாவட்டங்கள் அப்போது பெரும்பாலும் மாவட்டத் தலைநகரங்களின் பெயராலேயே அழைக்கப்பட்டு வந்தன. அதன்பிறகு மாவட்டங்களுக்குப் பெரியோரின் பெயர்களைச்சூட்டி அழைக்கும் முறையால், சில சிக்கல்கள் ஏற்பட்டதால் மீண்டும் மாவட்டத் தலைநகரங்களின் பெயராலேயே அழைக்கப்படும் மாற்றம் வந்ததையடுத்துத் தற்போது கடலூர் மாவட்டம் என அழைக்கப்படுகிறது. சுமத்ரா அருகே 2004 ஆம் ஆண்டு இந்தியப் பெருங்கடல் நிலநடுக்கத்தைத் தொடர்ந்து ஏற்பட்ட ஆழிப்பேரலை, இந்தியாவின் கிழக்கு கடற்கரையை 2004, டிசம்பர் 26 அன்று தாக்கியது, இதன் விளைவாக 572 பேர் உயிரிழந்தனர். பல மீன்பிடி குக்கிராமங்கள் காணாமல் போயின, அதே நேரத்தில் வெள்ளி கடற்கரை மற்றும் வரலாற்று முக்கியத்துவம் வாய்ந்த கடலூர் துறைமுகம் பெரியளவில் பாதிக்கப்பட்டது. செயின்ட் டேவிட் கோட்டை சேதமின்றி உயிர் தப்பியது. 2012-ஆம் ஆண்டில் ஏற்பட்ட தானே புயல் பயிர்கள் மற்றும் கட்டிடங்களுக்கு பரவலான சேதத்தை ஏற்படுத்தியது. மாநகராட்சி நிர்வாகம் மாநகராட்சி மேயர் சுந்தரி மாநகராட்சி துணை மேயர் தாமரைச்செல்வன் மாநகராட்சி கமிஷனர் ப.கிருஷ்ணமூர்த்தி கடலூர் மாவட்டம் 3 வருவாய் கோட்டங்களையும், 10 வருவாய் வட்டங்களையும், 905 வருவாய் கிராமங்களையும் கொண்டது. கடலூர் வருவாய் வட்டங்கள் கடலூர் பண்ருட்டி விருத்தாச்சலம் சிதம்பரம் காட்டுமன்னார்கோயில் திட்டக்குடி குறிஞ்சிப்பாடி வேப்பூர் புவனகிரி ஸ்ரீமுஷ்ணம் உள்ளாட்சி மற்றும் ஊரக வளர்ச்சி நிர்வாகம் கடலூர் மாவட்ட உள்ளாட்சி அமைப்பில் 8 நகராட்சிகளும், 14 பேரூராட்சிகளும் கொண்டது. இம்மாவட்ட ஊரக வளர்ச்சி அமைப்பில் 13 ஊராட்சி ஒன்றியங்களையும், 683 கிராம ஊராட்சிகளையும் கொண்டுள்ளது. மாநகராட்சிகள் கடலூர் நகராட்சிகள் சிதம்பரம் விருத்தாச்சலம் பண்ருட்டி நெல்லிக்குப்பம் வடலூர் திட்டக்குடி பேரூராட்சிகள் அண்ணாமலை நகர் புவனகிரி குறிஞ்சிப்பாடி கங்கைகொண்டான் கிள்ளை லால்பேட்டை காட்டுமன்னார்கோயில் மங்களம்பேட்டை மேல்பட்டாம்பாக்கம் பரங்கிப்பேட்டை பெண்ணாடம் சேத்தியாத்தோப்பு ஸ்ரீமுஷ்ணம் தொரப்பாடி ஊராட்சி ஒன்றியங்கள் கடலூர் மாவட்டம் 14 ஊராட்சி ஒன்றியங்களாக பிரிக்கப்பட்டுள்ளது. கடலூர் ஊராட்சி ஒன்றியம் அண்ணாகிராமம் ஊராட்சி ஒன்றியம் பண்ருட்டி குறிஞ்சிப்பாடி ஊராட்சி ஒன்றியம் கம்மாபுரம் ஊராட்சி ஒன்றியம் விருத்தாச்சலம் ஊராட்சி ஒன்றியம் நல்லூர் ஊராட்சி ஒன்றியம் மங்களூர் ஊராட்சி ஒன்றியம் மேல்புவனகிரி ஊராட்சி ஒன்றியம் பரங்கிப்பேட்டை ஊராட்சி ஒன்றியம் கீரப்பாளையம் ஊராட்சி ஒன்றியம் குமராட்சி காட்டுமன்னார்கோயில் ஊராட்சி ஒன்றியம் ஸ்ரீமுஷ்ணம் ஊராட்சி ஒன்றியம் பெரிய நகரங்கள் கடலூர் பண்ருட்டி நெய்வேலி குறிஞ்சிப்பாடி சிதம்பரம் விருத்தாச்சலம் நெல்லிக்குப்பம் வடலூர் காட்டுமன்னார்கோயில் ஸ்ரீமுஷ்ணம் மக்கள்தொகை பரம்பல் 2011 ஆம் ஆண்டின் மக்கள்தொகை கணக்கெடுப்பின் படி, மொத்த மக்கள்தொகை 2,605,914 ஆகும். அதில் ஆண்கள் 1,311,697 ஆகவும்; பெண்கள் 1,294,217 ஆகவும் உள்ளனர். கடந்த பத்தாண்டுகளில் மக்கள்தொகை வளர்ச்சி 14.02% ஆக உயர்ந்துள்ளது. பாலின விகிதம் ஆயிரம் ஆண்களுக்கு, 987 பெண்கள் வீதம் உள்ளனர். மக்கள்தொகை அடர்த்தி ஒரு சதுர கிலோ மீட்டரில் 704 நபர்கள் வீதம் உள்ளனர். மாவட்ட சராசரி எழுத்தறிவு 79.04% ஆகவுள்ளது. ஆறு வயதிற்குட்பட்ட குழந்தைகள் 279,950 ஆகவுள்ளனர். இம்மாவட்ட மக்கள்தொகையில் இந்துக்கள் 91.78% ஆகவும், கிறித்தவர்கள் 3.20 % ஆகவும், இசுலாமியர்கள் 4.75% ஆகவும், மற்றவர்கள் 0.29% ஆகவும் உள்ளனர். அரசியல் இம்மாவட்டம் 9 சட்டமன்றத் தொகுதிகளையும், இரண்டு மக்களவைத் தொகுதிகளையும் கொண்டுள்ளது. சட்டமன்றத் தொகுதிகள் திட்டக்குடி (தனி) விருத்தாச்சலம் நெய்வேலி பண்ருட்டி கடலூர் குறிஞ்சிப்பாடி புவனகிரி சிதம்பரம் காட்டுமன்னார்கோயில் (தனி) நாடாளுமன்றத் தொகுதிகள் கடலூர் மக்களவைத் தொகுதி சிதம்பரம் மக்களவைத் தொகுதி தொழில்வளம் மேலும் நெய்வேலி நகரியமும் இம்மாவட்டத்தில் உள்ளது. நெய்வேலி பழுப்பு நிலக்கரி நிறுவனம் இந்தியாவிற்கான மின்சாரத்தேவையை நிறைவேற்றுவதில் முதன்மையானது. மாவட்டத்திற்கு தேவையான உணவு பொருட்கள் பெரும்பாலும் விவசாயத்தின் மூலம் இங்கேயே, உற்பத்தி செய்யப்படுகிறது. கரும்பு, நெல் இங்கு முக்கிய பயிராக நடவு செய்யப்படுகிறது. இம்மாவட்டத்தின் நெல்லிக்குப்பம், பெண்ணாடம் ,நல்லூர் மற்றும் சேத்தியாத்தோப்பு ஆகிய இடங்களில் 3 தனியார் சர்க்கரை ஆலைகளும், ஒரு கூட்டுறவு சர்க்கரை ஆலையும் உள்ளது. பெண்ணாடத்தில் ராம்கோ சிமெண்ட் ஆலை உள்ளது. பண்ருட்டி மற்றும் நெய்வேலி பகுதியில் முந்திரி, பலா அதிகளவில் விளைகிறது மற்றும் கொய்யா, சப்போட்டா பழ வகைகளும் பயிர் செய்யப்படுகிறது. எல்லைகள் மேற்கே கள்ளக்குறிச்சி மாவட்டமும், தெற்கே மயிலாடுதுறை மாவட்டமும், தென்மேற்கே தஞ்சாவூர், அரியலூர் மற்றும் பெரம்பலூர் மாவட்டமும், கிழக்கே வங்காள விரிகுடா கடலும், வடமேற்கே விழுப்புரம் மாவட்டமும், வடக்கே புதுச்சேரி மாநிலமும், இம்மாவட்டத்தின் எல்லைகளாக அமைந்துள்ளன. புவியியல் ஆறுகள் கெடிலம் ஆறு, பெண்ணையாறு, பரவனாறு, கொள்ளிடம் மற்றும் மணிமுத்தாறு,வெள்ளாறு (வடக்கு) ஆகிய ஆறுகள் பாய்கின்றன. அணைக்கட்டுகள் திருவதிகை அணை, வானமாதேவி அணை மற்றும் திருவஹீந்திரபுரம் அணை சேத்தியாதோப்பு அணை பெலாந்துறை ஆகிய அணை கள் அமைந்துள்ளன. அலையாத்திக் காடுகள் பிச்சாவரம், கெடிலம் ஆகிய கடலோரப்பகுதிகளில் அலையாத்திக் காடுகள் (Mangrove) உள்ளன. சிதம்பரம் நடராசர் கோயில் நடராசர் கோயில் அப்பர், சுந்தரர், சம்பந்தர், மாணிக்கவாசகர் ஆகிய சமயக் குரவர் நால்வராலும் தேவாரப் பாடல் பெற்ற தலங்களில் சோழ நாடு காவிரி வடகரைத் தலங்களில் முதன்மை தலமாகும். இக்கோவிலில் நான்கு ராஜகோபுரங்கள் உள்ளன. இவை ஏழு நிலைகளைக் கொண்டவையாகும். கோபுரத்தின் அடிப்பகுதி 90 அடி நீளமும், 60 அடி அகலமும் கொண்டதாகவும், 135 அடி உயரம் உடையதாகவும் அமைந்துள்ளது. இக்கோபுரத்தின் வாசல் 40 அடி உயரம் உடையவையாகும். இக்கோவிலின் கிழக்கு கோபுரத்தில் 108 சிவதாண்டவங்களுக்குகாணச் சிற்பங்கள் காணப்படுகின்றன. போக்குவரத்து கடலூர் மாவட்டம் தொடருந்து மற்றும் சாலைகள் மூலமாக பெரு நகரங்களுடன் நன்கு இணைக்கப்பட்டுள்ளது. சாலைப் போக்குவரத்து புதுச்சேரி, சிதம்பரம், திருவண்ணாமலை, ஆரணி, வேலூர் மற்றும் விழுப்புரம் போன்ற அருகிலுள்ள நகரங்களில் செல்ல அடிக்கடி பேருந்துகள் உள்ளன. தமிழ்நாட்டில் சென்னை, திருச்சிராப்பள்ளி, சேலம் போன்ற முக்கிய நகரங்கள் செல்ல அடிக்கடி பேருந்துகள் உள்ளன. சாலை வழியாக அனைத்து மாவட்டத்தின் பெரு நகரங்களுடன் இணைக்கபட்டுள்ளது. கடலூர் மாவட்டத்தில் இருக்கும் முக்கிய சாலைகள்: மாநில நெடுஞ்சாலை 9 - கடலூர் முதல் சித்தூர் வரை செல்லும் சாலை (கடலூர் - நெல்லிக்குப்பம் - மேல்பட்டாம்பாக்கம் - பண்ருட்டி - திருக்கோவிலூர் - திருவண்ணாமலை - போளூர் - கண்ணமங்கலம் - வேலூர் - காட்பாடி - சித்தூர்) மாநில நெடுஞ்சாலை 10 - கடலூர் முதல் சேலம் வரை செல்லும் சாலை (கடலூர் - வடலூர் - நெய்வேலி - விருத்தாசலம்- வேப்பூர் - சேலம்) எஸ்.எச்.68 - :கடலூர் - பாலூர் - பண்ருட்டி - அரசூர் - திருக்கோவிலூர் - சங்கராபுரம் சாலை. கிழக்குக் கடற்கரைச் சாலை - சென்னை முதல் கடலூர் வழியாக தூத்துக்குடி வரை செல்லும் சாலை. தொடருந்துப் போக்குவரத்து கடலூரில் இரண்டு தொடருந்து நிலையங்கள் உள்ளன. தென்னக இரயில்வேயின் மெயின் லைன் எனப்படும் சென்னை, விழுப்புரம், மயிலாடுதுறை, திருச்சி தொடருந்து பாதையில் கடலூர் உள்ளது . இப்பாதை பயணிகள் போக்குவரத்துக்கு 1877 ஆம் ஆண்டு திறக்கப்பட்டது. கடலூர் துறைமுகம் சந்திப்பில் இருந்து விருத்தாசலம் வழியாக சேலத்திற்கு ஒரு தொடருந்து பாதை உள்ளது. சுற்றுலாத் தலங்கள் மேலக்கடம்பூர் அமிர்தகடேஸ்வரர் கோயில் (கி.பி.1110ல் முதலாம் குலோத்துங்க சோழனால் கட்டப்பட்டது), பிச்சாவரம், கெடிலம் ஆற்றின் கழிமுகம், கடலூர் தீவு, வெள்ளி கடற்கரை, புனித டேவிட் கோட்டை, கடலூர் துறைமுகம், சிதம்பரம் நடராசர் கோயில், வடலூரில் வள்ளலார் அமைத்த சத்ய ஞான சபை, விருத்தாசலம் விருத்தகிரிஸ்வரர் கோயில், திருமுட்டம் ஆதிவராக சுவாமி கோயில், மேல்பட்டாம்பாக்கம் 400 வருட சிவன் கோவில் சரபேசுவரர், திருக்கண்டேஸ்வரம் 1400 ஆண்டுகள் பழமை வாய்ந்த சிவன் நடனபாதேஸ்வரர் மற்றும் தமிழ்நாட்டில் ஆறு கரம் கொண்ட பைரவர் திருக்கோயில், பள்ளிவாசல் மசூதி போன்றவை கடலூர் மாவட்ட சுற்றுலாத் தலங்கள் ஆகும். மேலும் காட்டுமன்னார்கோயில் அருகில் உள்ள மேலக்கடம்பூர் சிவன் கோயில் மிக பிரசித்தி பெற்ற தலம், கரக்கோயில் எனப்படும் தேர் வடிவ கோயில் இங்கு மட்டுமே உள்ளது. மா. ஆதணூர் கிராமத்தில் திருநாளை பாேவார் திருத்தலம் உள்ளது, திருநாளைப் போவார் நாயனார் அல்லது நந்தனார் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். மத்திய சிறைச்சாலை கடலூரில், 1865 ஆம் ஆண்டு ஆங்கிலேயரால் கட்டப்பட்ட மத்திய சிறைச்சாலை உள்ளது. செப்டம்பர் 1918 முதல் திசம்பர் 14, 1918 வரை விடுதலைப் போராட்டத்தின் போது கவிஞரான சுப்பிரமணிய பாரதி இச்சிறையில் அடைக்கப்பட்டிருந்தார். மேற்கோள்கள் வெளி இணைப்புகள் கடலூர் மாவட்ட அதிகார பூர்வ வலைத்தளம் தமிழ்நாடு மாவட்டங்கள்


இலங்கையுள்ள சிறிய மற்றும் நடுத்தர அளவிலான தொழில் முயற்சித்துறை வளர்ச்சியின் அடுத்த நிலை


இந்தியாவைத் தொடர்ந்து டிக் டாக் ஆப்க்கு செக் வைக்க அமெரிக்காவும் ஆலோசனை!! | US Secretary of State says Mike Pompeo Says "Looking At" Banning Tik Tok app - Tamil Oneindia டிக் டாக் சீனா இந்தியா அமெரிக்கா tik tok america வாஷிங்டன்: டிக் டாக் உள்பட சமூக வலைதளங்களில் பிரபலமாக இருக்கும் சீன ஆப்களை அமெரிக்காவில் தடை செய்வது குறித்து நிச்சயமாக ஆலோசிக்கப்பட்டு வருவதாக அந்த நாட்டின் வெளியுறவுத்துறை அமைச்சர் மைக் பாம்பியோ தெரிவித்துள்ளார். இதுகுறித்து பேட்டி கொடுத்து இருக்கும் அமெரிக்க வெளியுறவுத்துறை அமைச்சர் மைக் பாம்பியோ, ''அதிபரிடம் இதுகுறித்து இதுவரை பேசவில்லை. கண்டிப்பாக டிக் டாக் ஆப்பை ரத்து செய்வது குறித்து நிச்சயமாக ஆலோசிக்க உள்ளோம்'' என்று குறிப்பிட்டுள்ளார். சீனாவில் இருந்து இந்த டிக் டாக் ஆப் இயக்கப்படுகிறது. பயனீட்டாளர்களின் விவரங்கள் அனைத்தும் டிக் டாக் நிறுவனத்திடம்தான் இருக்கிறது, சீன அரசுக்கும் இந்த நிறுவனத்துக்கும் எந்த தொடர்பும் இல்லை என்றாலும், இதுபோன்ற நிறுவனங்கள் அரசிடம் விவரங்களை பகிர்ந்து கொள்ள வேண்டும் என்ற சட்டம் உள்ளது. ஆதலால், பயனீட்டாளர்களின் விவரங்கள் திருடப்படும் என்று அமெரிக்கா உள்பட மற்ற நாடுகள் கருதுகின்றன. பைட்டான்ஸ் நிறுவனத்துக்கு சொந்தமானது டிக்டாக் ஆப். இதன் நிறுவனர் ஸாங் யிமிங். இந்தியாவுக்கும், சீனாவுக்கும் இடையே எல்லைப் பிரச்சனை ஏற்பட்ட பின்னர் இந்தியாவில் செயல்படும் 59 சீன ஆப்களை இந்தியா தடை செய்தது. அதில் ஒன்று டிக் டாக். இதற்கு இந்தியாவில் அதிகளவில் பயனாளர்கள் உள்ளனர். இந்தியா ரத்து செய்த பின்னர், ''தனிப்பட்ட முறையில் டிக் டாக் இயக்கப்படுகிறது. சீன அரசுடன் எந்த தொடர்பும் டிக் டாக் நிறுவனத்திற்கு இல்லை'' என்று பைட்டான்ஸ் விளக்கம் அளித்து இருந்தது. தற்போது அந்த வரிசையில் அமெரிக்காவும் இணைந்து கொண்டுள்ளது. கொரோனா வைரஸ் பரவுவதற்கு சீனாதான் காரணம் என்று அமெரிக்கா தெளிவாக கூறி வருகிறது. இத்துடன் ஹாங்காங் மீது சீனாவின் ஆதிக்கம், அமெரிக்கா, சீனா இடையிலான வர்த்தகப்போர் என்று அனைத்தும், தற்போது அமெரிக்காவையும் யோசிக்க வைத்துள்ளது. இந்தியாவில் டிக் டாக் உடன் சேர்த்து பைட்டான்ஸுக்கு சொந்தமான விகோ வீடியோ, ஹெலோ ஆகிய ஆப்களும் தடை செய்யப்பட்டன. இந்த மூன்று ஆப்களை இந்தியா ரத்து செய்ததால், அந்த நிறுவனத்துக்கு6பில்லியன் டாலர் அளவிற்கு இழப்பு ஏற்படும் என்று செய்தி வெளியாகி இருந்தது. இந்த நிலையில் அமெரிக்காவும் மிரட்டல் விடுத்துள்ளது. US also planning to ban the tiktok app says Mike Pompeo after India's decision


பிரியா பவானி சங்கர் இனி போலீஸ் பவானி சங்கர் - மாபியா அட்டகாசம் Priya Bhavani Shankar Karthick Naren Mafia 167183 ஹாய் கைய்ஸ் : பிரியா பவானி சங்கர் இனி போலீஸ் பவானி சங்கர் - மாபியா அட்டகாசம் Hi guys : மதுரை அரசு மருத்துவமனையில் மருந்தில்லா சிகிச்சை அளிக்கும் இயற்கை மற்றும் யோகா மருத்துவ வாழ்வியல் மையத்தில் அளிக்கப்படும் சிகிச்சை முறைகளுக்கு பொதுமக்கள்... February 06, 2020 11:19:27 am ஹாய் பிரெண்ட்ஸ், நாளொரு மேனியும் பொழுதொரு வண்ணமுமாக மாற்றம் பெற்று வரும் நாம், நமது அன்றாட வாழ்க்கை மற்றும் உணவு முறைகளால், பல்வேறு இடர்களை சந்தித்து வருகிறோம். வாங்க, அது குறித்த சிந்தனையோட நாம இன்றைய நிகழ்ச்சிக்கு போயிறலாம்... கார்த்திக் நரேன் இயக்கத்தில் உருவாகியுள்ள மாபியா படத்தில், அருண் விஜய், பிரியா பவானி சங்கர் போலீஸ் அதிகாரிகளாக நடித்துள்ளார்களாம். இனிமே எல்லாரும் என்னை பிரியா பவானி சங்கருக்கு பதிலாக போலீஸ் பவானி சங்கர் என்று தான் அழைப்பாங்கனு பிரியா சொல்லி வர்றாங்களாம்.. பெயரே டெரரா இருக்கே... மதுரை அரசு மருத்துவமனையில் மருந்தில்லா சிகிச்சை அளிக்கும் இயற்கை மற்றும் யோகா மருத்துவ வாழ்வியல் மையத்தில் அளிக்கப்படும் சிகிச்சை முறைகளுக்கு பொதுமக்கள் மத்தியில் வரவேற்பு கிடைத்து வருகிறது. இங்கு உடல் வலி மற்றும் பல்வேறு நோய்களுக்கு சிகிச்சை அளிக்கப்படுகிறது. யோகா, அக்குபஞ்சர், உணவு, மண், காந்தம், இயன்முறை, உபவாசம், மசாஜ் மற்றும் நீர், நறுமண, நிற, இயற்கை மூலிகை சிகிச்சை காலை 8:00 முதல் பகல் 2:00 மணிவரை அளிக்கப்படுகிறது. தஞ்சாவூர் பெரிய கோவிலின் கும்பாபிஷேகம், வெகுவிமரிசையாக நடைபெற்றது. காலை, 9:23 மணிக்கு கோபுர கலசத்தில் புனித நீர் ஊற்றி கும்பாபிஷேகம் நடந்தது. அப்போது, கூடியிருந்த பக்தர்கள், ‘ஓம் நமசிவாய’ என, பக்தி பரவசத்தில் விண்ணதிர கோஷமிட்டனர். ஓம் நமச்சிவாய ஓம் நமச்சிவாய... சென்னை மாநகராட்சியில், நடப்பு நிதியாண்டுக்கான சொத்து வரி, இதுவரை, 810 கோடி ரூபாய் வசூல் செய்யப்பட்டுள்ளது. ஏற்கனவே வசூலிக்கப்பட்ட சொத்து வரியின்படி, 2019 – 20ம் நிதியாண்டுக்கான சொத்து வரி வசூலிக்கப்பட்டு வருகிறது. இணைய தளம் உட்பட அனைத்திலும், சொத்து வரி குறித்த குறிப்புகள் மாற்றப்பட்டுள்ளன. இதுவரை, 810 கோடி ரூபாய் சொத்து வரி வசூலிக்கப்பட்டுள்ளது. மார்ச், 31ம் தேதி வரை, சொத்து வரி செலுத்த கால அவகாசம் உள்ளதால், 1,000 கோடி ரூபாய் வரை வசூலாகும் என, எதிர்பார்க்கப்படுகிறது. Tags: chennai, Madurai, Priya Bhavani Shankar, thanjavur Priya bhavani shankar karthick naren mafia


source: fineweb

text: குஞ்சாமணியை விசாரித்து எழுதிய வாசகருக்கு வணக்கம். பையா படத்தின் அடடா மழை பாடலை யூடியூப் புண்ணியவான் மூலம் பார்த்தேன். தமன்னாவின் இடுப்பு அப்படி ஒன்றும் சொல்லிக் கொள்ளும்படி இல்லை. என்னைப் பொறுத்தவரை தமன்னா பிராசசடு பாவ்ஸ். ஆனால் சிம்ரனோ கிரில்ட் மசாலா சிக்கன். கிரில்ட் சிக்கன் வேகும் போது பார்த்திருக்கின்றீர்களா? சிம்ரன் பாட்டைப் பாருங்கள். நான் ஏன் சிம்ரனை கிரில்டு மசாலா சிக்கென் என்று சொல்கிறேன் என்று உங்களுக்குப் புரியும். (நம்ம ரச்னை எப்படி குடி?). நான் சொன்ன ஒப்பீடு எப்படி இருக்கிறது என்ற கீழ்க்கண்ட பாடல்களைப் பார்த்து விட்டுச் சொல்லுங்கள். முதல் குறி(ப்பு) தமன்னாவிற்கு : தமன்னா மழை டான்ஸ் ஆடும் போது இறுக்கமா ஜட்டியெல்லாமா போட்டுக்கிட்டு ஆடுவது. கிக்கு போயிடுதுல்ல. ஒரு ஒட்டுதல் வரமாட்டேன் என்கிறது தமன்னா. அடுத்த குறி(ப்பு) டான்ஸ் மாஸ்டருக்கு : என்ன டான்ஸ் இது? புண்ணாக்கு டான்ஸ். என்ன ஒரு பாட்டு அதுக்கு இப்படியா டான்ஸ் வைப்பீர்கள் போங்கய்யா நீங்களும் உங்க டான்சும். சிம்ரன் டான்ஸ் பார்த்தால் சும்மா பத்திகிட்டு எரியுதா ? இதுல மேட்டரே என்ன தெரியுமா சிம்ரன் பாடலுக்கு யாரோ ஒரு குஜால் பேர்வழி எழுதியிருக்கும் கமெண்ட்ஸ்தான். ஹீ.. ஹீ.... ஓகே.. குஜியுடன் குஜாலுடன் கும்மாளத்துடன் உங்களின் குஞ்சாமணி இது பையா படத்தில் தமன்னாவின் இடுப்பு ஆட்டம். அதாவது பிராசசடு பாவ்ஸ். இது சிம்ரனின் இடுப்பு ஆட்டம். அதாவது கிரில்டு சிக்கென்


வெங்காயத்தில் உள்ள மருத்துவ குணங்கள் | Madhimugam வெங்காயத்தில் பல்வேறு சத்துக்கள் நிறைந்துள்ளன. இந்த வெங்காயத்தை பச்சையாக தினமும் சாப்பிடுவதால் பல்வேறு நன்மைகள் கிடைக்கின்றன. பல்வேறு காரணங்களால் உடலின் உஷ்ணம் அதிகரிக்கும்போது வெங்காயம் உடல் சூட்டை குறைக்கிறது. நாடித் துடிப்பைச் சீராக வைத்திருக்க உதவும் ஆற்றலும் வெங்காயத்துக்கு உண்டு. சாதாரணமாக தலைவலிக்கு வெங்காயத்தை நசுக்கி முகர்ந்தால் உடனே குணம் தெரியும். வெங்காயத்தைப் பாதியாக நறுக்கி தேள், குளவி போன்ற விச ஜந்துக்கள் கடித்த இடத்தில் அழுத்தித் தேய்த்தால் வலி குறையும். பொதுவான இருமலுக்கு வெங்காயச் சாற்றை மோருடன் கலந்து குடித்தால் குணமாகும். முதுமைப் பருவத்தில் தோன்றுகிற கடுமையான இருமலுக்கு வெங்காயத்தை வதக்கி வெல்லம் கலந்து சாப்பிட குணம் தெரியும். பற்களில் குறிப்பாக ஈறு பகுதிகளில் வீக்கம் கண்டு சீழ் வடிவதுண்டு. அப்போது வலியும் எரிச்சலும் கடுமையாக இருக்கும். இதற்கு சுடுநீரில் வெங்காயச் சாற்றைக் கொண்டு வாய் கொப்பளிக்கலாம். பஞ்சில் நனைத்து பாதிக்கப்பட்ட பற்களில் நன்றாகத் தடவி விடலாம். தோல் மற்றும் தலைமுடியின் ஆரோக்கியமான வளர்ச்சிக்கு உதவும். நோயெதிர்ப்பு சக்தியை அதிகரிப்பதோடு ஒவ்வாமை பிரச்சினைக்கும் முற்றுப்புள்ளி வைக்கின்றது. ரத்த விருத்திக்கும் இரத்த சுத்தத்திற்கும் வெங்காயம் மிகவும் உதவிகரமாக இருக்கிறது. அதனால் உடல் அழகு ஏற்படுகிறது. உணவோடு வெங்காயத்தைச் சேர்த்துக் கொள்ளும்போது அந்த உணவு வெகு எளிதில் ஜீரணமாக வெங்காயம் உதவுகிறது. கேன்ஸ் திரைப்படவிழாவில் பாலின பாகுபாடு: பெண்கள் போராட்டம் கர்நாடகத்தில் நீதி வென்றதாக அரசியல் கட்சித் தலைவர்கள் வரவேற்பு உள்துறைக்கு அறிக்கை அனுப்பப்பட்டிருப்பதாக வெளியான தகவலை ஆளுநர் மாளிகை மறுத்துள்ளது


source: wikipedia

text: பழனியப்பன் சிதம்பரம் (P. Chidambaram, பிறப்பு: செப்டம்பர் 16, 1945) தமிழ்நாட்டைச் சேர்ந்த அரசியல்வாதியும், இந்தியாவின் முன்னாள் நிதி மற்றும் உள்துறை அமைச்சரும் ஆவார். தற்போது நாடாளுமன்ற மாநிலங்களவை உறுப்பினராக பதவி வகிக்கின்றார். வாழ்க்கைக் குறிப்பு இவர் இந்தியாவின், தமிழ்நாடு, மாநிலத்தில் அமைந்துள்ள சிவகங்கை மாவட்டம், கண்டனூர் கிராமத்தில் நாட்டுக்கோட்டைச் செட்டியார் சமுதாயத்தில் பழனியப்பசெட்டியார், லட்சுமி தம்பதிக்கு செப்டம்பர் 16, 1945 ஆம் நாள் மகனாகப் பிறந்தார். ப. அண்ணாமலை, ப. லட்சுமணன் என்னும் இரு அண்ணன்களும் உமா என்னும் தங்கையும் இவருடன் பிறந்தவர்கள் ஆவர்., வழக்கறிஞராகப் பயிற்சிபெற்ற பொழுது உடன்பயிற்சி பெற்ற நளினி என்பவரைக் காதலித்தார். ஆனால், அக்காதலை சாதிவேறுபாட்டின் காரணமாக இவர் தந்தை பழனியப்பன் ஏற்க மறுத்தார். எனவே, நீதிபதி பி. எஸ். கைலாசம், சௌந்தரா கைலாசம் ஆகியோருக்கு மகளான, நளினியை 1968 திசம்பர் 11ஆம் நாள் பதிவுத்திருமணம் செய்துகொண்டார்; பின்னர் அவர் நண்பர்கள் சாந்தகுமார், சுதர்சனம் ஆகியோரின் முன்முயற்சியால் பெரியார் ஈ.வெ.ராமசாமி தலைமையில் பெரியார் திடலில் அவர்களது திருமணம் அறிவிக்கப்பட்டது. இவர்களுக்கு கார்த்தி என்ற மகன் உள்ளார். கல்வி சென்னை கிருத்தவக் கல்லூரி பள்ளியில் படிப்பு. சென்னை லயோலா கல்லூரியில் பி.யூ.சி சென்னை மாநிலக்கல்லூரியில் பி.எஸ்.சி. (புள்ளியியல்) சென்னை சட்டக் கல்லூரியில் பி.எல். ஹார்வர்டு பல்கலைக்கழகத்தில் எம்.பி.ஏ. தொழில் ப.சிதம்பரம் 1967ஆம் ஆண்டில் சுதேசமித்திரன் நாளிதழில் சிறிதுகாலம் பணியாற்றினார்.. சட்டம் பயின்ற இவர், மூத்த வழக்கறிஞர் நம்பியார் என்பவரிடம் இளம்வழக்கறிஞராகச் சேர்ந்து பயிற்சிபெற்றார். பி. எஸ். கைலாசம், கே. கே. வேணுகோபால் ஆகியோருடன் இணைந்து சிறிதுகாலம் தொழில்புரிந்தார். பின்னர் தனித்துத் தொழில்புரிந்து 1984ஆம் ஆண்டில் மூத்த வழக்கறிஞரானார். அரசியல் வாழ்க்கை இந்திய தேசிய காங்கிரசில் இவர், 1972ஆம் ஆண்டில் இந்திராகாந்தியின் தலைமையிலிருந்த இந்திய தேசிய காங்கிரசு கட்சியில் சி. சுப்பிரமணியத்தின் பரிந்துரையால் உறுப்பினர் ஆனார். 1973ஆம் ஆண்டில் அக்கட்சியின் தமிழ்நாடு மாநில இளைஞர் காங்கிரஸ் தலைவராக நியமிக்கப்பட்டார். 1976ஆம் ஆண்டு வரை அப்பொறுப்பை வகித்தார். அப்பொழுது பொதுவுடைமைக்கட்சியைச் சேர்ந்த மைதிலி சிவராமன், பின்னாளில் இந்து இதழின் ஆசிரியாராகப் பொறுப்பேற்ற என். ராம் ஆகியோடு இணைந்து ரேடிக்கல் ரிவ்யூ (Radical Review) என்னும் இதழை வெளியிட்டு வந்தனர். 1976ஆம் ஆண்டில் காமராசர் மறைவிற்குப் பின்னர் சிண்டிகேட் காங்கிரசு என்னும் நிறுவன காங்கிரசு இந்திராகாந்தி தலைமையிலான இந்திய தேசிய காங்கிரசோடு இணைந்தபொழுது, சி. சுப்பிரமணியன் பரிந்துரையால், அந்நாளைய தமிழ்நாடு காங்கிரசு கமிட்டியின் தலைவர் கோ. கருப்பையா மூப்பனாரால் தமிழ்நாடு காங்கிரஸ் கமிட்டியின் பொதுச்செயலாளராக நியமிக்கப்பட்டு . 1976-77ஆம் ஆண்டில் அப்பதவியினை வகித்தார். நெருக்கடிநிலைக் காலத்தில் 1976ஆம் ஆண்டில் சிவகங்கை மாவட்டம் இராஜசிங்கமங்களத்தில் நடைபெற்ற கூட்டத்தில் இந்திராகாந்தியின் சொற்பொழிவை மொழிபெயர்த்து அவரின் அறிமுகத்தைப் பெற்றார். 1985 ஆம் ஆண்டில் அகில இந்திய காங்கிரசு கமிட்டியின் (இந்திரா) இணைச் செயலாளர் ஆனார். தமிழ் மாநில காங்கிரசு 1996 சட்டமன்றத் தேர்தலில் இந்திய தேசிய காங்கிரசின் தலைவர் பி. வி. நரசிம்ம ராவ் ஜெயலலிதாவுடன் கூட்டணி அமைக்க முடிவுசெய்தார். ஆனால் காங்கிரசின் தமிழ்நாட்டு உறுப்பினர்களும் தலைவர்களில் பெரும்பாலானோரும் இதனை எதிர்த்தனர். அவர்கள் கோ. கருப்பையா மூப்பனார் தலைமையில் பிரிந்துசென்று தமிழ் மாநில காங்கிரசு என்ற புதியகட்சியை 1996 மார்ச் 29ஆம் நாள் தொடங்கினர். அக்கட்சியின் நிறுவுநர்களில் ஒருவராகப் ப.சிதம்பரம் விளங்கினார். காங்கிரசு சனநாயகப் பேரவைத் தொடக்கம் 2001 ஆம் ஆண்டில் தமிழ்மாநில காங்கிரசு கட்சி, அ.இ.அ.தி.மு.க.வுடன் கூட்டணி அமைத்தபொழுது அதனை எதிர்த்த ப.சிதம்பரம் காங்கிரசு சனநாயகப் பேரவை என்ற கட்சியை உருவாக்கி அதன் பொதுச்செயலாளர் ஆனார். மீண்டும் இந்திய தேசிய காங்கிரசில் 2004 ஆம் ஆண்டு பொதுத்தேர்தலில் காங்கிரசு சனநாயகப் பேரவையின் சார்பில் இந்திய தேசிய காங்கிரசின் சின்னத்தில் சிவகங்கை மக்களவைத் தொகுதியில் போட்டியிட்டு வென்று, அமைச்சரானார் ப. சிதம்பரம். அதனைத் தொடர்ந்து 2004 சூன் 5ஆம் நாள் நடைபெற்ற காங்கிரசு சனநாயகப் பேரவையின் பொதுக்குழு, செயற்குழு ஆகியவற்றின் முடிவின்படி அக்கட்சி 2004 நவம்பர் 25ஆம் நாள் இந்திய தேசிய காங்கிரசோடு இணைந்தது. தேர்தலில் போட்டி ப. சிதம்பரம் 1977ஆம் ஆண்டில் நடைபெற்ற இந்தியப் பொதுத்தேர்தலில் சிவகங்கை மக்களவைத் தொகுதியில் போட்டியிட சி. சுப்பிரமணியம் பரிந்துரைத்தார்; ஆனால் வாய்ப்பு வழங்கப்படவில்லை. மாறாக, 1977 தமிழ்நாடு சட்டமன்றத் தேர்தலில் காரைக்குடித் தொகுதியில் இந்திய தேசிய காங்கிரசின் சார்பில் போட்டியிட வாய்ப்பு வழங்கப்பட்டது. ஆனால் அதில் தோல்வியடைந்தார். இவர் சட்டமன்ற தேர்தலில் போட்டியிட்டது அந்த ஒரு முறைதான். அமைச்சர் 1985 செப்டம்பர் 21ஆம் நாள் வணிக அமைச்சகத்தில் ஒன்றியத் துணை அமைச்சராக (Union Deputy Minister) நியமிக்கப்பட்டார். 1985 திசம்பர் 26 ஆம் நாள் முதல் 1989 திசம்பர் 02ஆம் நாள் வரை பணியாளர்கள், பொதுமக்கள் குறைதீர்ப்பு, ஓய்வூதிய அமைச்சகத்தில் ஒன்றிய அரசு அமைச்சராகவும் (Union Minister of State) 1986 முதல் 1989 வரை உள்விவகார அமைச்சரவையில் உள்நாட்டுப் பாதுகாப்பிற்கான ஒன்றிய அரசு அமைச்சராகவும் பதவிவகித்தார். 1991 சூன் 21 ஆம் நாள் வணிக அமைச்சகத்தில் தனிப்பொறுப்புடைய ஒன்றிய அமைச்சராக நியமிக்கப்பட்டார். 1991 செப்டம்பரில் இவரும் இவர் மனைவி நளினியும் FFSL(Fair Growth Financial Services Limited) நிறுவனத்தின் 15000 பங்குகளை 1.5. இலட்சம் பங்குகளை வாங்கினர். இந்நிறுவனம் ஹர்ஷத் மேத்தாவின் பங்குச் சந்தை ஊழலில் தொடர்புகொண்டிருந்ததால் 1992 சூலை 5 ஆம் நாள் தனது அமைச்சர் பதவியைத் துறந்தார். 1995ஆம் ஆண்டில் மீண்டும் வணிக அமைச்சகத்தில் தனிப்பொறுப்புடைய ஒன்றிய அமைச்சராக நியமிக்கப்பட்டு 1996 மே 16ஆம் நாள வரை அப்பதவியை வகித்தார். 1996 சூன் 1ஆம் நாள் முதல் 21 April 1997 ஏப்ரல் 21 ஆம் வரை ஒரு முறையும்1997 மே 1 முதல் 1998 மார்ச் 19ஆம் நாள் வரை மறுமுறையும் இந்திய ஒன்றிய நிதி அமைச்சராகப் பதவிவகித்தார். 1996 சூன் முதல் சட்டம், நீதி மற்றும் கம்பெனி விவாகரங்கள் அமைச்சரவைக் கூடுதலாகக் கவனித்தார். 2004 மே 22ஆம் நாள் முதல் 2008 நவம்பர் 30 ஆம் நாள் வரை இந்திய ஒன்றிய நிதி அமைச்சராக்கப் பதவிவகித்தார். 2008 திசம்பர் 1ஆம் நாள் முதல் 2012 சூலை 31ஆம் நாள் வரை இந்திய ஒன்றிய உள்விவகார அமைச்சராகப் பதவிவகித்தார். 2012 சூலை 31ஆம் நாள் முதல் 2014 மே 26ஆம் நாள வரை இந்திய ஒன்றிய நிதி அமைச்சராக்கப் பதவிவகித்தார். இவர் மத்திய நிதி அமைச்சராக இதுவரை 8 பட்ஜெட்களையும்,1 இடைக்கால பட்ஜெட்டையும் சிதம்பரம் அவர்கள் தாக்கல் செய்துள்ளார். மொரார்ஜி தேசாய்க்கு அடுத்து அதிக பட்ஜெட்களைத் தாக்கல் செய்தவர் என்ற பெருமையைப் பெற்றுள்ளார். 1997–98ஆம் ஆண்டு இவர் தாக்கல் செய்த பட்ஜெட், கனவு பட்ஜெட் என்று பத்திரிக்கைளால் போற்றப்பட்டது. கைது ஐ.என்.எக்ஸ் மீடியா என்ற நிறுவனம் அந்நிய முதலீட்டை முறைகேடாகப் பெறுவதற்காக ப. சிதம்பரம் உதவினார் என்னும் குற்றச்சாட்டில் 21 ஆகஸ்ட் 2019 அன்று இரவு சிபிஐ மற்றும் அமலாக்கதுறையினர் இவரைக் கைது செய்தனர். மேற்கோள்கள் வெளி இணைப்புகள் ப. சிதம்பரத்தின் அரசியல் வரலாறு - காணொளி லோக் சபா வலைத்தளத்தில் சிதம்பரத்தைப் பற்றி இந்திய நிதி அமைச்சகத்தின் வலைத்தளம் சிதம்பரத்தின் 2004-2005 இந்திய பட்ஜெட் பேச்சு |- |- |- |- |- |- |- தமிழக அரசியல்வாதிகள் வாழும் நபர்கள் சிவகங்கை மாவட்ட நபர்கள் 10வது மக்களவை உறுப்பினர்கள் 11வது மக்களவை உறுப்பினர்கள் 12வது மக்களவை உறுப்பினர்கள் 14வது மக்களவை உறுப்பினர்கள் 15வது மக்களவை உறுப்பினர்கள் 1945 பிறப்புகள் 8வது மக்களவை உறுப்பினர்கள் 9வது மக்களவை உறுப்பினர்கள் இந்திய நிதியமைச்சர்கள் இருபதாம் நூற்றாண்டு இந்திய அரசியல்வாதிகள் 21-ஆம் நூற்றாண்டு இந்திய அரசியல்வாதிகள் இந்திய தேசிய காங்கிரஸ் அரசியல்வாதிகள் ஆர்வர்டு பல்கலைக்கழக முன்னாள் மாணவர்கள் தமிழ்நாட்டைச் சேர்ந்த மக்களவை உறுப்பினர்கள் தமிழ்நாட்டைச் சேர்ந்த ஒன்றிய அமைச்சர்கள் மாநிலக் கல்லூரி மேனாள் மாணவர்கள் நாட்டுக்கோட்டைச் செட்டியார்கள்


source: CulturaX

text: | கடைக்கு 'சீல்' Dinamalar மதுரை மதுரை மேற்கு தாலுகா மேல்மதுரை சின்னப் பிள்ளை சந்து அம்மன் சன்னதியில் 'ஏ.பாலகுரு அண்ட் கோ' கடை உள்ளது. 50 கிலோ ரவை மூடையை ரூ.1900க்கு பதில் ரூ.5000க்கு விற்றதாக மதுரை ஆர்.டி.ஓ., முருகானந்தத்திற்கு புகார்கள் வந்தன. கடை மற்றும் 2 கோடவுன்களுக்கு மேற்கு தாசில்தார் கோபி தலைமையில் 'சீல்' வைக்கப்பட்டது.பேரையூர் டி.எஸ்.பி மதியழகன் தலைமையிலான போலீார் ரோந்து சென்றனர். தடை உத்தரவை மீறி செயல்பட்ட 5 கடைகளுக்கு அதிகாரிகள் மூலம் 'சீல்' வைத்தனர். தேவையின்றி ஊர் சுற்றிய 80 பேர் கைது செய்யபட்டு 30 டூவீலர்களை பறிமுதல் செய்தனர்.


SUCCESS SHIVA: News ஆகஸ்டு மாதம் நிர்ணயம்: தனியார் பள்ளிகளுக்கு புதிய கல்வி கட்டணம்- கமிட்டி தலைவர் சிங்காரவேலு தகவல் தமிழ்நாட்டில் உள்ள 11,626 தனியார் நர்சரி மற்றும் மெட்ரிக்குலேசன் பள்ளிகளுக்கு கல்வி கட்டணத்தை கோவிந்த ராஜ் தலைமையிலான கமிட்டி நிர்ணயம் செய்தது.3வருடத்திற்கு பொருந்தக்கூடிய இந்த கல்வி கட்டணம் வருகிற மே மாதத்தில் நிறை வடைகிறது. அதனால் தனியார் பள்ளிகளுக்கு புதிய கல்வி கட்டணம் நிர்ணயம் செய்யப்பட உள்ளது. இது குறித்து தனியார் பள்ளிகளின் கல்வி கட்டண நிர்ணய குழு தலைவர் சிங்கராவேலு நிருபர்களிடம் கூறியதாவது:- தனியார் பள்ளிகளுக்கான புதிய கல்வி கட்டணம் நிர்யணம் செய்வது தொடர்பாக அனைத்து பள்ளிகளுக்கு அறிக்கை கோரப்பட்டுள்ளது. பள்ளியின் கட்டமைப்பு ஆசிரியர்களின் தகுதி, சம்பளம், வகுப்பறைகள், ஆய்வகம், பராமரிப்பு செலவு, குறித்த பல்வேறு தகவல்கள் அடங்கிய விவரங்கள் ஒவ்வொரு பள்ளிகளிடமும் கேட்டு இருக்கிறோம். தினமும் 100 பள்ளிகள் வீதம் விசாரணைக்கு அழைக்கப்படுவார்கள். அவர்களின் தகவல் அடிப்படையில் ஆய்வு செய்து தணிக்கை அறிக்கை அடிப்படையில் புதிய கல்வி கட்டணம் நிர்ணயம் செய்யப்படும். ஆகஸ்டு மாத இறுதிக்குள் அனைத்து தனியார் பள்ளிகளுக்கு கட்டணம் நிர்ணயம் செய்யப்படும். அதற்கான பணிகள் நடந்து வருகின்றன. 910 பள்ளிகளுக்கு இது வரை கட்டணம் நிர்ணயம் செய்யப்படவில்லை. அந்த பள்ளிகளுக்கு இன்று முதல் தினமும் 100 பள்ளிகள் வீதம் ஆய்வு செய்து கட்டணம் நிர்ணயம் செய்யப்படும். இந்த பள்ளிகளுக்கு3வாரத்துக்குள் புதிய கட்டணம் நிர்ணயிக்கப்படும். கடந்த ஆண்டு மாணவர்களிடம் கூடுதலாக கல்வி கட்டணம் வசூலித்த பள்ளி களிடமிருந்து 1 கோடியே 43 லட்சம் திருப்ப பெறப்பட்டு பெற்றோர்களிடம் கொடுக்கப்பட்டது. புதிய கல்வி கட்டணம் ஆகஸ்டு மாதம் நிர்ணயிக்கப்படுகிறது. ஆனால் பள்ளிகள் அதற்கு முன்னதாக திறந்து விடுவதால் மாணவர்கள் இந்த முறையும் அதிக கல்வி கட்டணம் கொடுக்க வேண்டிய நிலை ஏற்படும். இதனால் பெற்றோர்களுக்கும், பள்ளி நிர்வாகத்துக்கும் இடையே பிரச்சினை ஏற்படும் என்று தெரிகிறது. பார்லிமென்டில் தாக்கல் செய்யப்பட்ட, மத்திய பட்ஜெட்டில், நடுத்தர வர்க்கத்தினர் பயன் அடையும் வகையில், வருமான வரி விதிப்பில், எந்த அறிவிப்பும் இடம் பெறவில்லை; கடந்த ஆண்டு நிலையே நீடிக்கிறது. இருந்தாலும், ஆறுதல் பரிசாக, முதன் முறையாக வீட்டுக் கடன் வாங்குவோருக்கு, வருமான வரியில் கூடுதல் விலக்கு அளிக்கப்பட்டுள்ளது. சிகரெட், மொபைல் போன் மற்றும் உயர் ரக கார்களுக்கு அதிக வரி விதிக்கப்பட்டு உள்ளதோடு, ஒரு கோடி ரூபாய்க்கு மேல் வருமானம் உள்ளவர்களுக்கு, 10 சதவீத கூடுதல் வரியும் விதிக்கப்பட்டுள்ளது. பிரதமர் மன்மோகன்சிங் தலைமையில், 2009ல் ஐக்கிய முற்போக்கு கூட்டணி அரசு, 2வது முறையாக பதவியேற்றது. இந்த அரசின் கடைசியான, அதேநேரத்தில், முழு அளவிலான பட்ஜெட்டை, மத்திய நிதி அமைச்சர் சிதம்பரம் லோக்சபாவில் தாக்கல் செய்தார். இந்த பட்ஜெட்டில், நடுத்தர வர்க்கத்தினர் பலன் அடைய, பெரிய அளவிலான சலுகைகள் அறிவிக்கப்படவில்லை என்றாலும், நேர்முக வரிகள் மூலம், 13 ஆயிரத்து, 300 கோடி மற்றும் மறைமுக வரிகள் மூலம், 4,700 கோடி என, கூடுதலாக, 18 ஆயிரம் கோடி ரூபாய் வருவாய் திரட்ட இலக்கு நிர்ணயிக்கப்பட்டுள்ளது. அடிப்படையான வருமான வரி வீதத்தில், எந்த விதமான மாற்றமும் செய்யப்படவில்லை. இருந்தாலும்,2லட்சம் முதல்,5லட்சம் ரூபாய் வரை வருவாய் ஈட்டுவோர், தாங்கள் செலுத்தும் வரியில், 2,000 ரூபாயை குறைத்துக் கட்டும் வகையில், சிறிய வரிச்சலுகை தரப்பட்டுள்ளது. இந்தச் சலுகையால், வரி செலுத்துவோரில், 1.8 கோடி பேர் பலன் அடைவர். நாடு முழுவதும், ஆண்டு ஒன்றுக்கு, ஒரு கோடி ரூபாய்க்கு அதிகமாக வருமானம் ஈட்டுவோர் எண்ணிக்கை, 42 ஆயிரத்து 800 பேர். இவர்கள் அனைவருக்கும், 10 சதவீதம் கூடுதல் வரி செலுத்த வேண்டும். அதேபோல, கம்பெனிகளும், 10 சதவீதம் கூடுதல் வரி செலுத்த வேண்டும். ரூபாய், 50 லட்சத்திற்கு மேல், எந்த ஒரு அசையாச் சொத்தை ஒருவர் விற்பனை செய்தாலும், இனி, 1 சதவீத வரி செலுத்த வேண்டும். இந்த வரி விதிப்பில், விவசாயம் சார்ந்த விளை நிலங்களுக்கு மட்டும், விதி விலக்கு உண்டு. இறக்குமதி செய்யப்படும் உயர்ரக சொகுசு கார்கள், மோட்டார் சைக்கிகள் மற்றும் மோட்டார் படகுகள் மீதான, இறக்குமதி வரி, 75 சதவீதத்திலிருந்து, 100 சதவீதமாக உயர்த்தப்பட்டுள்ளதால், அவற்றின் விலைகளும், விளையாட்டு பயன்பாட்டு வாகனங்களுக்கான, கலால்வரி, 27 சதவீதத்திலிருந்து, 30 சதவீதமாக உயர்த்தப்பட்டுள்ளதால், அவற்றின் விலைகளும் அதிகரிக்கும். புகையிலையில் தயாரிக்கப்படும், சிகரெட் மீது வரி விதிப்பது, ஒவ்வொரு பட்ஜெட்டிலும் வழக்கமாக உள்ளது. அதேபோல், இந்த பட்ஜெட்டிலும், புகைப்பிடிப்போரின் பாக்கெட்டில் கைவைக்கும் வகையில், சிகரெட் மீதான கலால் வரி, 18 சதவீதம் உயர்த்தப்பட்டுள்ளது. மது அருந்த வசதி உள்ள, "ஏசி' உணவகங்களுக்கு மட்டுமே, இதுவரை சேவை வரி அமலில் இருந்தது. இனி, மது அருந்தும் வசதி இல்லா விட்டாலும், "ஏசி' உணவகங்களுக்கு சேவை வரி விதிக்கப்படும். மேலும், 2,000 ரூபாய்க்கு அதிகமான விலை கொண்ட, மொபைல் போன்களுக்கு, தற்போது அமலில் உள்ள, 1 சதவீத கலால்வரி,6சதவீதமாக உயர்த்தப்பட்டுள்ளது. இதனால், மொபைல் போன்களின் விலை உயரும். தரையில் பதிக்க பயன்படும் பளிங்கு கற்கள், ஆயத்த ஆடைகள், தரை விரிப்புகள் மற்றும் சணல் பொருட்கள் மீதான கலால் வரி குறைக்கப்பட்டுள்ளதால், அவற்றின் விலைகள் குறையும். அரசு உதவி பெறும் கல்வி நிறுவனங்களில் நடத்தப்படும், தொழில்கல்வி வகுப்புகள் மற்றும் விவசாய பரிசோதனை வசதிகள் போன்றவற்றுக்கு, சேவை வரியிலிருந்து விலக்கு அளிக்கப்பட்டுள்ளது. சேவை வரி செலுத்தாமல், ஏமாற்றி வருவோர், தானாக முன்வந்து வரி செலுத்தும் வகையில், பொது மன்னிப்புத் திட்டமும் அறிவிக்கப்பட்டுள்ளது. இதன்மூலம், அபராதம் மற்றும் வட்டி இல்லாமல், 10 லட்சம் பேர் வரி செலுத்த வகை செய்யப்பட்டுள்ளது. சுகாதாரம், தண்ணீர், தாழ்த்தப்பட்டோர், பழங்குடியினர் மற்றும் மலைவாழ் பழங்குடியினர் மற்றும் ஊரக மேம்பாட்டிற்காக, நிதி ஒதுக்கீடு பட்ஜெட்டில் அதிகரிக்கப்பட்டுள்ளது. உலக நாடுகளை எடுத்துக் கொண்டால், வளர்ச்சி வீதம்,5சதவீதத்திற்கு அதிகமாக உள்ள நாடுகள் சீனா மற்றும் இந்தோனேசியா மட்டுமே. அதனால், இந்தியாவின் வளர்ச்சிவீதம், மேலும் அதிகரிக்க நடவடிக்கைகள் எடுக்கப்படும். நிதிபற்றாக்குறை என்பது, 5.2 சதவீதமாக உள்ளது. இதை, வரும் நிதியாண்டில், 4.8 சதவீதம் வரை குறைக்க நடவடிக்கை எடுக்கப்படும் என, பட்ஜெட்டில் கூறப்பட்டுள்ளது. பணவீக்கம், மிகவும் கவலையளிப்பதாக உள்ளது. இருப்பினும், மொத்த விலை அடிப்படையாக கொண்ட பணவீக்கம் என்பது,7சதவீதம் வரை உள்ளது. உணவு பொருட்களின் மீதான பணவீக்கமே, அதிகமாக உள்ளது. இதை சரிசெய்ய, உரிய முறையில் நடவடிக்கைகள் எடுக்கப்பட்டு வருவதாகவும், தெரிவிக்கப்பட்டுள்ளது. பெண்கள், இளைஞர்கள் மற்றும் ஏழைகள் என, மூன்று தரப்பினருக்கும், சில வகையில், பட்ஜெட்டில், முக்கியத்துவம் அளிக்கப்பட்டுள்ளது. அதன்படி, டில்லி பாலியல் வன்முறைக்கு பலியான பெண்ணின் நினைவாக, "நிர்பயா' என்ற பெயரில், 1,000 கோடி முதலீட்டில், திட்டம் தீட்டப்பட்டுள்ளது. அதன்மூலம், பெண்களுக்கு நிதியுதவி உள்ளிட்ட அனைத்து உதவிகளும் செய்யப்படும். பெண்களுக்கு என, தனியாக பொதுத்துறை வங்கி ஒன்றும், துவக்கப்படும் என்றும் அறிவிப்பும் வெளியாகியுள்ளது. இளைஞர்களுக்காக, 1,000 கோடி ரூபாயில், திட்டம் தீட்டப்பட்டுள்ளது. திறமைகளை மேம்படுத்தும் வகையில், 10 லட்சம் இளைஞர்களுக்கு பயிற்சிகள் அளிக்கப்பட்டு, முடிவில், தலா, 10 ஆயிரம் ரூபாய் வரை வழங்கப்படும். ஏழைகளுக்கு வழங்கப்படும், மானிய உதவிகள் உள்ளிட்ட அனைத்துமே, நேரடியாக பயனாளிகளுக்கு, வங்கிகள் மூலமாக செலுத்தும் திட்டம் விரைவில், நாடு முழுவதும் அமலாகும் என்றும் பட்ஜெட்டில் தெரிவிக்கப்பட்டுள்ளது. * மொபைல் போன் * ஆடம்பர கார்கள் * இறக்குமதி செய்யப்பட்ட கார்கள் மற்றும் அதிக வசதிகள் கொண்ட, உயர் ரக கார்கள் * 800 சி.சி.,க்கு மேலான மோட்டார் பைக்குகள் * உல்லாச படகுகள் மற்றும் இறக்குமதி செய்யப்பட்ட மோட்டார் படகுகள் * குளிர்சாதன வசதி உணவகங்களில் சாப்பிட... * 50 லட்சம் ரூபாய்க்கு மேலான அசையா சொத்துக்களை விற்றால்... * தரையில் பதிக்கப்படும் மார்பிள்கள்* இறக்குமதி கச்சா பொருட்களில் தயாரிக்கப்படும் பட்டு ஆடைகள்* "செட்-டாப்' பாக்ஸ்கள் * பார்க்கிங் கட்டணம்* 1 கோடி ரூபாய்க்கு மேல் வீடு வாங்கினால்... * வணிக முத்திரையிடப்பட்ட ஆயத்த ஆடைகள் * விலை மதிப்புமிக்க ஆபரண கற்கள் * தரை விரிப்புகள் மற்றும் சணலில் தயாரான தரையை மூட உதவும் பொருட்கள் * உமி நீக்கப்பட்ட ஓட்ஸ் தானியம் மற்றும் உயர் ரக பருப்புகள் * மரவள்ளிக் கிழங்கு * வாகன அடிச்சட்டம் கவர்ச்சியும் இல்லை; புதிய வரிகளும் இல்லை * வருமான வரி வீதங்களில் மாற்றம் இல்லை *2-5லட்சம் ரூபாய் வருமானத்திற்கு, 2,000 ரூபாய் வரிச்சலுகை * 1 கோடி ரூபாய்க்கு மேல் வருமானத்திற்கு, 10 சதவீதம் கூடுதல் வரி * முதல் முறை வீட்டுக்கடன் பெறுபவர்களுக்கு, 1 லட்ச ரூபாய் வட்டி சலுகை * 50 ஆயிரம் ரூபாய் மதிப்பில் ஆண்களும், 1 லட்சம் ரூபாய் மதிப்பில் பெண்களும், வெளிநாட்டிலிருந்து தங்கம் கொண்டு வரலாம் * நெசவாளர்களின் கடன்களுக்கு,6சதவீத வட்டிச் சலுகை * ராணுவத்திற்கு,2லட்சத்து3ஆயிரத்து, 672 கோடி ரூபாய் ஒதுக்கீடு * விவசாய கடன்களுக்கு,7லட்சம் கோடி ரூபாய் கடன் * புகையிலை பொருட்கள், விளையாட்டு பயன்பாட்டு வாகனங்கள், மொபைல் போன்கள் விலை அதிகரிக்கும் * ராஜிவ் சேமிப்பு திட்டத்தின் அதிகபட்ச வருமான வரம்பு, 10 லட்சம் ரூபாயிலிருந்து, 12 லட்சம் ரூபாயாக அதிகரிப்பு * நாட்டின் முதல் பெண்கள் வங்கி, அக்டோபரில் துவக்கப்படும். * ராஷ்ட்ரிய ஸ்வஸ்த்ய பீமா யோஜனா திட்டம், கை ரிக்ஷா இழுப்பவர்கள், ஆட்டோ, டாக்சி ஓட்டுனர்கள் போன்றோருக்கும் விஸ்தரிப்பு * 1,000 கோடி ரூபாயில், "நிர்பயா' நிதியம் * நிதிப் பற்றாக்குறை, 4.8 சதவீதமாக இருக்கும் * திட்டச் செலவிற்கு,5லட்சத்து 55 ஆயிரத்து 322 கோடி ரூபாய்; திட்டமில்லா செலவுக்கு, 11 லட்சத்து 9,975 கோடி ரூபாய் ஒதுக்கீடு * புதிய வரிகள் மூலம், 18 ஆயிரம் கோடி வசூல் * சேவை வரி செலுத்தாதவர்களுக்கு புதிய திட்டம் * பொதுத்துறை நிறுவனங்களுக்கு, 14 ஆயிரம் கோடி நிதியுதவி * சிறுதொழில் நிதியுதவி நிறுவனமான, "சிட்பி'யின் மறு நிதிக்கு, 10 ஆயிரம் கோடி நிதி * சி.எஸ்.டி., முதற்கட்ட இழப்பீடாக, மாநிலங்களுக்கு, 9,000 கோடி ரூபாய். * தேசிய உணவு பாதுகாப்பு தவணைத் தொகை, 10 ஆயிரம் கோடியாக நிர்ணயம் * அடிப்படை உற்பத்தி வரி, சேவை வரியில் மாற்றமில்லை * கையாலான தரை விரிப்பு, சணல், கயிறு தரை விரிப்புக்கு சுங்க வரி விலக்கு பிளஸ்2தேர்வில் மின்தடைக்கு "தடா': தமிழக மின்வாரியம் சிறப்பு ஏற்பாடு தமிழகம் முழுவதும் பிளஸ்2பொதுத்தேர்வு, நாளை துவங்கி, மார்ச், 27ம் தேதி வரை நடக்கிறது. தமிழகத்தில்,7லட்சத்து, 91 ஆயிரத்து, 924 மாணவர்கள் தேர்வெழுதுகின்றனர். தமிழகம் மற்றும் புதுச்சேரியில், 2,020 தேர்வு மையங்கள் அமைக்கப்பட்டுள்ளன. தேர்வு மையங்களில் மாணவருக்கு தேவையான குடிநீர், கழிவறை, மின்சாரம் உள்ளிட்ட அடிப்படை வசதிகளை, அந்தந்த தேர்வு மையங்களின் முதன்மைக் கண்காணிப்பாளர்கள் மற்றும் கல்வித்துறை அதிகாரிகள் செய்துள்ளனர். மின்தடை காரணமாக மாணவர்களின் கவனம் சிதறக்கூடாது' என்பதில் கல்வித்துறை அதிகாரிகள் மிகவும் கவனமாக இருக்கின்றனர். இதற்காக, தேர்வு மையங்களில் டீசல் ஜெனரேட்டர் வாடகைக்கு வாங்கி வைக்கப்பட்டுள்ளது. ஜெனரேட்டர்கள் சரியாக இயங்குகிறதா? என்று, ஒவ்வொரு தேர்வு மையங்களிலும் சோதனை செய்யப்பட்டுள்ளது. இந்நிலையில், சில நாட்களுக்கு முன், தமிழ்நாடு மின்வாரியம், அந்தந்த மாவட்ட முதன்மைக்கல்வி அலுவலர்களிடம், தேர்வு மையங்கள் அமைந்துள்ள பள்ளிகள் குறித்த பட்டியலை கேட்டுள்ளது. பட்டியலில் இடம்பெற்றுள்ள பள்ளிகளுக்கு உட்பட பகுதியில் மட்டும், காலை, 10 மணி முதல், மதியம், 1 மணி வரை, தடையில்லாத மின்சாரம் வழங்க திட்டமிட்டு, தேர்வுமைய பள்ளிகளின் பட்டியலை மின்வாரியம் வாங்கியதாக கல்வித்துறை வட்டாரத்தில் கூறப்படுகிறது. மின்வாரிய வட்டாரத்தில் விசாரித்தபோது, "தேர்வு மையங்களுக்கு தடையில்லா மின்சாரம் வழங்குவதற்கான முயற்சிகளில் ஈடுபடுவது உண்மை. முன்கூட்டியே அறிவித்து, மின்சாரம் தரமுடியாமல் போய்விட்டால், அரசுக்கு பெரிய கெட்ட பெயர் ஏற்படும். முழுமையாக செயல்படுத்த பிறகு, தடையில்லா மின்சாரம் கொடுத்தோம் என்று அரசு அறிவிக்கும்' என்றனர். கிரகம் செல்ல தம்பதிகளுக்கு வாய்ப்பு செவ்வாய் கிரகத்துக்கு தேனிலவு செல்ல, தம்பதியினருக்கு, அமெரிக்க செல்வந்தர் அழைப்பு விடுத்துள்ளார். அமெரிக்காவின் செல்வந்தர், டென்னிஸ் டிடோ, 72. அடிப்படையில், விண்வெளி அறிவியல் இன்ஜியரான இவர், "நாசா' விண்வெளி ஆய்வு மையத்தில் பணியாற்றியவர். கடந்த, 2001ல், பூமியில் இருந்து, 350 கி.மீ., உயரத்தில் உள்ள, சர்வதேச விண்வெளி நிலையத்துக்கு, இவர் பயணம் செய்துள்ளார். இவர், தற்போது, செவ்வாய் கிரகத்துக்கு, தேனிலவு சுற்றுலா திட்டத்தை அறிவித்துள்ளார். இதுகுறித்து, அவர் கூறியதாவது:பூமியில் இருந்து, 501 நாள் பயணமாக, இருவரை, செவ்வாய் கிரகத்துக்கு அனுப்ப திட்டமிட்டுள்ளது. இதற்காக, தற்போது புழக்கத்தில் உள்ள விண்கலங்களில் ஒன்று, இருவர் பயணம் செய்யும் விதமாக, மாற்றியமைக்கப்படும்.பூமியில் இருந்து, குறிப்பிட்ட காலகட்டத்தில், செவ்வாய் கிரகத்துக்கு சென்றால், பயண நேரம் குறைவாக இருக்கும். வரும், 2018ல், செவ்வாய் கிரகத்துக்கு சென்று வர, 500 நாட்களே ஆகும். இந்த வாய்ப்பை தவற விட்டால், அதன் பின், செவ்வாய் கிரகம் சென்று வர, இரண்டு அல்லது மூன்று ஆண்டுகள் ஆகும்.பூமியை விட்டு, வெகு தூரம் செல்லும் போது, பூமி ஒரு நீல நிற புள்ளி போல் தெரியும். அதை பார்த்த சந்தோஷத்தில், அருகில் இருப்பவரை, அணைத்து கொள்ள தோன்றும். எனவே, இந்த பயணத்தில் பங்கேற்பவர்கள், தம்பதிகளாக இருந்தால், நன்றாக இருக்கும். இவ்வாறு, டென்னிஸ் டிடோ கூறியுள்ளார். ரயில்வே பட்ஜெட் 2013 லோக்சபாவில் தாக்கல் செய்யப்பட்ட ரயில்வே பட்ஜெட்டில், பயணிகள் கட்டணம் எதுவும் நேரடியாக உயர்த்தப்படவில்லை. ஆனால், முன்பதிவு கட்டணம், முன்பதிவு ரத்து கட்டணம், தத்கால் கட்டணம் மற்றும் சூப்பர் பாஸ்ட் ரயில்களில் துணை கட்டணம் ஆகியவை உயர்த்தப்பட்டு உள்ளன. வரும், 2013-14ம் ஆண்டிற்கான, ரயில்வே பட்ஜெட்டை, லோக்சபாவில், நேற்று, மத்திய ரயில்வே அமைச்சர் பவன்குமார் பன்சால் தாக்கல் செய்தார். லோக்சபா தேர்தலுக்கு இன்னும், ஒரு ஆண்டு இருக்கும் நிலையில், இந்த ஆண்டே தேர்தல் நடக்க வாய்ப்பு உள்ளதாக கூறப்படுகிறது. இந்த சூழ்நிலையில், கட்டண உயர்வு இல்லாத பட்ஜெட்டை பன்சால் தாக்கல் செய்தார். அதே நேரத்தில், ரயில்வேயில் எடுத்து செல்லப்படும் சரக்குகளுக்கான கட்டணம்,5சதவீதம் உயர்த்தப்பட்டு உள்ளது. பட்ஜெட்டில் பன்சால் அறிவித்ததாவது: பயணிகள் ரயில் கட்டணம், கடந்த ஆண்டு உயர்த்தப்பட்டும் கூட, 850 கோடி ரூபாய் வரை நஷ்டம் ஏற்பட்டது. அந்த நஷ்டத்தை, அரசு ஏற்றுக் கொள்ளும். டீசல் விலை உயர்வு காரணமாக, சரக்கு கட்டணம் உயர்த்தப்படும். வரும், 2013-14ம் நிதி ஆண்டில், ரயில்வே துறையில், 63 ஆயிரத்து, 363 கோடி ரூபாய் வரை, முதலீடு செய்ய திட்டமிடப்பட்டு உள்ளது. புதுடில்லி, நிஜாமுதீன், பழைய டில்லி ஆகிய ரயில் நிலையங்களை, நவீன வசதிகளுடன் கூடியதாக மேம்படுத்த, 100 கோடி ரூபாய் செலவிடப்படும். நாடு முழுவதும், 10 ஆயிரத்து, 797 இடங்களில், ஆளில்லா ரயில்வே, "கிராசிங்'கள் உள்ளன. 12வது ஐந்தாண்டு திட்டத்தின் மூலம், இவை அனைத்தும், இன்னும் நான்கு ஆண்டுகளில் முழுவதுமாக நீக்கப்பட்டு, ஆளில்லா ரயில்வே, "கிராசிங்'கள் என்பதே, இல்லாத அளவுக்கு மாற்றப்படும். பயணிகளின் பாதுகாப்பை, உத்தரவாதப்படுத்துவதற்கு என, 10 ஆண்டு திட்டம் ஒன்று நிறைவேற்றப்படும். ரயில் விபத்துகளே இல்லை என்ற அளவுக்கு நிலைமைகள் மேம்படுத்தப்படும். செகந்தராபாத்தில், ரயில்வே பயிற்சி மையம் ஏற்படுத்தப்படும். துறைமுக பகுதிகளை, ஒருங்கிணைக்க, 3,800 கோடி ரூபாய் வரை, ஒதுக்கப்படும். ரயில்களில், பெண்களுக்கு பாதுகாப்பை பலப்படுத்த, மேலும் கூடுதலாக, ரயில்வே பெண் போலீசார் பணியமர்த்தப்படுவர். ஆன்-லைன் டிக்கெட் பதிவு முறை, நவீனப்படுத்தப்படும். அதன்படி, இரவு, 11:30 மணி வரை, இன்டர்நெட் மூலம் பதிவு செய்து கொள்ளலாம். மொபைல் போன்கள் மூலமாக, இ-டிக்கெட்டிங் வசதியும் ஏற்படுத்தப்படும். ரயில்வே சமையலறைகள் அனைத்தும், ஐ.எஸ்.ஓ., தரச்சான்று பெற்றதாக அமைக்கப்படும். இந்த ரயில்வே பட்ஜெட்டில், தமிழகத்திற்கு பெரும் ஏமாற்றமே மிஞ்சி உள்ளது. குறிப்பாக தென் மாவட்டங்களுக்கு போதிய அளவு முக்கியத்துவம் தரப்படவில்லை. புதிய ரயில் திட்டங்கள் என்று பார்க்கும்போது, பெங்களூரு - சத்தியமங்கலம்; காரைக்கால் - பேரளம்; தஞ்சாவூர் - பட்டுக்கோட்டை; ஸ்ரீபெரும்புதூர் - கூடுவாஞ்சேரி ஆகியவை இடம் பெற்றுள்ளன. இதில், ஸ்ரீபெரும்புதூர் - கூடுவாஞ்சேரி ரயில் திட்டத்தில், துணை திட்டமாக, இருங்காட்டுக்கோட்டை மற்றும் ஆவடி ஆகியவற்றை இணைக்கும் வகையில், துணை ரயில் பாதையும் அமைக்கப்படும் என, அறிவிக்கப்பட்டு உள்ளது. காரைக்குடி - திண்டுக்கல்; காரைக்குடி - மதுரை; தஞ்சாவூர் - அரியலூர் மற்றும் திருநெல்வேலி - சங்கரன்கோயில் ஆகிய இடங்களில், புதிய ரயில்வே தடங்கள் அமைப்பதற்கு, சர்வே எடுக்கப்படும் என்றும், தெரிவிக்கப்பட்டு உள்ளது. புதிய எக்ஸ்பிரஸ் ரயில்கள்: சென்னை - காரைக்குடி - வாரம் ஒருமுறை, சென்னை - பழநி - தினமும் - வழி: ஜோலார்பேட்டை, சேலம், கரூர், நாமக்கல், சென்னை எழும்பூர் - தஞ்சை - தினமும் - வழி: விழுப்புரம், மயிலாடுதுறை, சென்னை - ஸ்ரீரடி சாய்நகர் - வாரம் ஒருமுறை, கோவை - மன்னார்குடி - தினமும் - வழி: திண்டுக்கல், சென்னை - பிக்கானிர் - வாரம் ஒருமுறை - வழி: நாக்பூர், கோவை - ராமேஸ்வரம் - வாரந்தோறும், நாகர்கோயில் - பெங்களூரு - தினமும் - வழி: மதுரை, திண்டுக்கல், புதுச்சேரி - கன்னியாகுமரி - வாரம் ஒருமுறை - வழி: திருச்சி, புதுச்சேரி - திருப்பதி - வாரம் ஒருமுறை ஆகியவை கிடைத்து உள்ளன. பழநிக்கும் திருச்செந்தூருக்கும் இடையில், தினந்தோறும், பயணிகள் ரயில் இயக்கப்படும். அதேபோல, சென்னை - திருப்பதி இடையிலும், பயணிகள் ரயில் இயக்கப்படும். தற்போது இயக்கப்படும் ரயில்களில் சில, மேலும் சில ஊர்களுக்கு நீட்டிக்கப்பட்டு உள்ளன. அதன்படி, தற்போதைய, சென்னை - குருவாயூர் எக்ஸ்பிரஸ் ரயில், தூத்துக்குடி வரை நீட்டிக்கப்படும். சென்னை - திருச்சி எக்ஸ்பிரஸ் ரயில், காரைக்குடி வரை நீட்டிக்கப்படும். மங்களூரு - திருச்சி எக்ஸ்பிரஸ் ரயில், புதுச்சேரி வரை நீட்டிக்கப்படும். மதுரை - திண்டுக்கல் பயணிகள் ரயில், பழநி வரை நீட்டிக்கப்படும். காரைக்குடி - மானாமதுரை ரயில், விருதுநகர் வரை நீட்டிக்கப்பட உள்ளதாக அறிவிக்கப்பட்டு உள்ளது. தற்போது வாரத்தில் ஒருமுறை மட்டுமே இயக்கப்படும், சென்னை - டேராடூன் எக்ஸ்பிரஸ் ரயில், இனி வாரத்திற்கு இரண்டு நாட்கள் இயக்கப்படும். தற்போது வாரத்தில், ஆறு நாட்கள் மட்டுமே இயக்கப்படும், கன்னியாகுமரி - திருநெல்வேலி இடையிலான பயணிகள் ரயில், இனி வாரம் முழுவதும் இயக்கப்படும். தற்போது, ஆறு நாட்களுக்கு இயக்கப்படும், நாகர்கோயில் - கன்னியாகுமரி பயணிகள் ரயில், இனி வாரம் முழுவதும் இயக்கப்படும். செங்கோட்டை - பகவதிபுரம் இடையிலான அகலப்பாதை திட்டம், இந்த ஆண்டு முடிவடையும். விழுப்புரம் - திண்டுக்கல் ரயில் திட்டத்தில், வாலடி - பழங்காநத்தம் ஆகிய பகுதிகளுக்கு இடையிலான இரட்டைப் பாதை பணிகள், இந்த ஆண்டு முடிவடையும். இந்த பட்ஜெட்டில் அறிவிக்கப்பட்டுள்ள திட்டங்கள், புது ரயில்கள், பாதைகள் பெரும்பாலும், மத்திய நிதி அமைச்சர் சிதம்பரம் தொகுதியான சிவகங்கையை மையப்படுத்தியே உள்ளன. அடுத்து, தி.மு.க., - எம்.பி.,யும் ரயில்வே ஆலோசனைக்குழு தலைவருமான, டி.ஆர்.பாலு தொகுதிக்கு அதிக அளவு முக்கியத்துவம் கொடுக்கப்பட்டு உள்ளது. இவர், இப்போது ஸ்ரீபெரும்புதூர் தொகுதி எம்.பி.,யாக உள்ளார். அடுத்த தேர்தலில், தஞ்சாவூர் தொகுதியை குறிவைத்து உள்ளார். இந்த இரண்டு தொகுதிகளுக்கும், அதிக அளவு முக்கியத்துவம் வழங்கும் வகையில், பட்ஜெட்டில் புது திட்டங்கள் அறிவிக்கப்பட்டு உள்ளன. நெல்லை, தூத்துக்குடி, கன்னியாகுமரி, மதுரை போன்ற தென் மாவட்டங்களுக்கு, ரயில்களில் பயணிகள் அதிக அளவில் பயணிக்கின்றனர். இந்த பாதை, ஒற்றை பாதையாக இருப்பதால், அதிக அளவில் ரயில்களை இயக்க முடியவில்லை; வேகமாகவும் செல்ல வழியில்லை. இந்த பாதையை இரட்டை பாதையாக மாற்றி, மின் மயமாக்க வேண்டும் என, தென் மாவட்ட மக்கள் பல ஆண்டுகளாக கோரிக்கை விடுத்து வருகின்றனர். அந்த கோரிக்கைகளுக்கு இந்த பட்ஜெட்டில் முக்கியத்துவம் கொடுக்கப்படவில்லை. உரையை பாதியில் நிறுத்திய பன்சால்: ரயில்வே பட்ஜெட் உரையை, அமைச்சர் பன்சால் வாசித்த போது, எம்.பி.,க்கள் பலர், கோஷங்கள் எழுப்பினர். "பஞ்சாப்பிற்கே அனைத்து திட்டங்களும் வாரியிறைக்கப்பட்டு உள்ளன' என்று கூறி, அமளியில் இறங்கினர். அமைச்சர் பவன்குமார் பன்சால், பஞ்சாப் மாநிலத்தை சேர்ந்தவர் என்பதால், "இது ஒரு பஞ்சாப் ரயில் பட்ஜெட்' எனவும் கூச்சலிட்டனர். இதனால், பன்சால், தன் உரையை தொடர்ந்து வாசிக்க முடியாமல், திணற நேர்ந்தது. ரயில்வே பட்ஜெட்டை, தான் முழுவதும் படித்து விட்டதாக ஏற்றுக் கொள்ளும்படி, சபையில் அறிவித்து விட்டு, பாதியிலேயே நிறுத்தி விட்டார். ரயில்வே பட்ஜெட் வரலாற்றிலே, முதன் முறையாக, அமைச்சர் ஒருவர், பாதியிலேயே பட்ஜெட் உரையை நிறுத்திக் கொள்ள நேர்ந்தது, இதுவே முதன்முறை. சொந்த தொகுதிக்கு பன்சால் தாராளம்: ரயில்வே பட்ஜெட்டில், ரயில்வே அமைச்சர், பவன் குமார் பன்சாலின் சொந்த தொகுதிக்கு, பல சலுகைகள் கிடைத்துள்ளன. ரயில்வே அமைச்சர், பவன் குமார் பன்சால், சண்டிகார் லோக்சபா தொகுதியிலிருந்து, காங்கிரஸ் சார்பில் தேர்வு செய்யப்பட்டவர். பஞ்சாப் மற்றும் அரியானா மாநிலங்களின், பொதுவான தலைநகரமாக, சண்டிகார் உள்ளது. ரயில்வே அமைச்சர், பவன் குமார் பன்சால், நேற்று தாக்கல் செய்த பட்ஜெட்டில், இந்த இரண்டு மாநிலங்களுக்கும், கணிசமான சலுகைகள் கிடைத்துள்ளன. நவீன சிக்னல் தொழில் நுட்ப வசதி, ஐந்து புதிய ரயில் பாதைகள், 10 புதிய எக்ஸ்பிரஸ் ரயில்கள், ஒரு புதிய பயணிகள் ரயில், ஆகியவற்றுக்கான அறிவிப்புகள் வெளியிடப்பட்டுள்ளன. இவைதவிர, இந்த இரண்டு மாநிலங்களிலும், ஐந்து ரயில்களின் தூரம் நீட்டிக்கப்பட்டுள்ளது. புறநகர் ரயில் சேவையும் அதிகரிக்கப்பட்டுள்ளது. நான்கு ரயில் பாதைகளை, மின் மயமாக்குவதற்கான அறிவிப்பும், நேற்று வெளியிடப்பட்டது. இரண்டு புதிய ரயில் பாதைகளை அமைப்பதற்கான ஆய்வுகள், வரும், மார்ச் மாதத்துக்குள் முடிவடையும் என்றும், நேற்றைய பட்ஜெட்டில் தெரிவிக்கப்பட்டுள்ளது. பன்சால், ரயில்வே அமைச்சராக பதவியேற்ற, குறுகிய காலத்துக்குள்ளேயே, சண்டிகார்-டில்லி இடையே, மூன்று சதாப்தி ரயில்கள், புதிதாக இயக்கப்பட்டுள்ளன. கடன்ரயில்வே துறைக்கு, கடும் நிதி நெருக்கடி ஏற்பட்டுள்ளதை அடுத்து, வரும் நிதியாண்டில், வெளிச் சந்தையில், 15 ஆயிரத்து, 103 கோடி ரூபாய் கடன் வாங்க, திட்டமிட்டுள்ளது. இது, கடந்த நிதியாண்டில் வாங்கிய கடனை விட, அதிகம்.


காவலர்களால் திரட்டப்பட்ட ரூ.1,18,000! -நெகிழ்ந்த ராணுவ வீரர் பழனி குடும்பம்| trichy police people helped army man palani's family காவலர்களால் திரட்டப்பட்ட ரூ.1,18,000 - நெகிழ்ந்த ராணுவ வீரர் பழனி குடும்பம் இந்திய ராணுவ வீரர் பழனி வீரமரணம் அடைந்த ராணுவ வீரர் பழனியின் குடும்பத்துக்கு முதன்முதலாக ரூ.1,18,000 நிதியளித்து உதவியுள்ளது காவலர் குழு. லடாக் எல்லையில் சீன ராணுவத்தினருடன் நடந்த மோதலில் வீரமரணம் அடைந்த ராமநாதபுரத்தைச் சேர்ந்த இந்திய ராணுவ வீரர் பழனியின் குடும்பத்தினருக்கு காவலர்கள் ஒன்றிணைந்து 1.18 லட்சம் ரூபாய் நிதியுதவி வழங்கினர். யூனியன் பிரதேசமாக அறிவிக்கப்பட்ட லடாக் பகுதியில் உள்ளது கல்வான் பள்ளத்தாக்கு. இந்தப் பகுதியை சீனா உரிமை கொண்டாடி வருகிறது. இந்நிலையில் கல்வானில் சாலை மற்றும் பாலம் உள்ளிட்ட கட்டமைப்புகளை இந்திய ராணுவத்தினர் மேற்கொண்டு வந்தனர். இதற்கு சீன ராணுவத்தினர் எதிர்ப்பு தெரிவித்த நிலையில் இரு தரப்பினர் இடையே அவ்வப்போது சிறு மோதல்கள் ஏற்பட்டு வந்தது. இந்நிலையில் கடந்த மாதம் 16-ம் தேதி இரு தரப்பினர் இடையே ஏற்பட்ட மோதலில் இந்திய ராணுவ வீரர்கள் 20 பேர் வீரமரணம் அடைந்தனர். இவர்களில் தமிழகத்தைச் சேர்ந்த ஹவில்தார் பழனியும் ஒருவர். பழனியின் உடல் அவரது சொந்த ஊரான திருவாடானை அருகே உள்ள கடுக்கலூரில் இரு வாரங்களுக்கு முன் முழு ராணுவ மரியாதையுடன் அடக்கம் செய்யப்பட்டது. வீரமரணம் அடைந்த ராணுவ வீரர் பழனிக்கு மனைவி மற்றும் இரு குழந்தைகள் உள்ளனர். இவர்கள் ராமநாதபுரத்தில் வசித்து வரும் நிலையில், பழனியின் வயதான பெற்றோர் கடுக்கலூர் கிராமத்தில் வசித்து வருகின்றனர். வீரமரணம் அடைந்த பழனியின் குடும்பத்துக்கு தமிழக அரசு 20 லட்ச ரூபாய் நிதியுதவி வழங்கியது. தி.மு.க சார்பில் ரூ.2 லட்சம் நிதியுதவி வழங்கப்பட்டது. இதைத் தொடர்ந்து ராமநாதபுரம் சட்டமன்ற உறுப்பினரும் முன்னாள் அமைச்சருமான மணிகண்டன் தனது சொந்த நிதியில் இருந்து ரூ.2.25 லட்சம் நிதியுதவி வழங்கினார். பழனி குடும்பத்துக்கு நிதி வழங்கிய காவலர்கள் இந்நிலையில் திருச்சி காவலர் பயிற்சி பள்ளியில் முதன்முதலில் பயிற்சி பெற்ற காவலர்கள் ஒன்றிணைந்து வாட்ஸ் அப் குழு ஒன்றை ஏற்படுத்தியுள்ளனர். இந்தக் குழுவின் மூலம் பாதிப்புக்குள்ளாகும் காவலர் குடும்பங்களுக்கு தங்களால் இயன்ற உதவிகளைச் செய்து வருகின்றனர். இதனடிப்படையில் வீரமரணம் அடைந்த ராணுவ வீரர் பழனியின் குடும்பத்துக்கு முதன்முதலாக ரூ. 1,18,000 நிதியளித்து உதவியுள்ளனர். நேற்று கடுக்கலூரில் உள்ள பழனியின் சமாதியில் அஞ்சலி செலுத்திய தலைமைக் காவலர் ராஜேஷ் கண்ணன், முன்னாள் ராணுவ வீரர் கேப்டன் அருள்சாமி, காரைக்குடியில் காவலராக உள்ள ரவி ஆகியோர் பழனியின் குடும்பத்தினருக்கு ஆறுதல்கூறி தங்கள் குழுவின் மூலம் திரட்டப்பட்ட நிதியை அளித்தனர்.


திருமாவளவனின் இந்து விரோத பேச்சைக் கண்டிக்கிறோம்-இராம.கோபாலன் - இந்துமுன்னணி ← தமிழகத்தில் இந்து எழுச்சி நாள் காவல்துறை அதிகாரி திரு. பெரிய பாண்டியன் அவர்களுக்கு இதயபூர்வமான அஞ்சலி – வீரத்துறவி →


இது வரை தெரிவித்த கருத்துக்கள் அனானி பெயரில் இருந்ததாலும் அதே user identity இருந்தால் இலகுவாய் இருக்கும் என்றே தொடர்ந்தும் அப்பெயரில் எழுதி வந்தேன். தகுந்த களத்தை உருவாக்கி தந்தமைக்கு நன்றி.


பகிடிவதை முறைப்பாடுகளுக்கு விசேட அலுவலகம் செய்தி | August 7, 2018 10:59 am பல்கலைக்கழகங்களில் மற்றும் உயர் கல்வி நிறுவனங்களில் நடத்தப்படும் பகிடிவதை தொடர்பான முறைப்பாடுகளை முறையிடுவதற்கு விசேட அலுவலகம் ஒன்று ஸ்தாபிக்கப்பட்டுள்ளதாக பல்கலைக்கழக மானியங்கள் ஆணைக்குழு தெரிவித்துள்ளது. அந்த வகையில் பகிடி வதை தொடர்பான முறைப்பாடுகளை பதிவு செய்வதற்கான அலுவலகமானது அரச விடுமுறை நட்கள் தவிர்ந்த ஏனைய நாட்களில் காலை 8.30 மணி தொடக்கம் மாலை 4.00 மணி வரை செயற்படவுள்ளது. அத்துடன் 011 2123700 என்ற தொலைபேசி இலக்கத்துடனும் தொடர்பு கொண்டு பகிடிவதை தொடர்பான முறைப்பட்டினை முன்வைக்க முடியும் எனவும் குறிப்பிட்டுள்ளது. சுற்றுலாப் பயணிகளின் வருகை அதிகரிப்பால் யாழ்ப்பாணத்தில் கடலுணவின் விலைகள் அதிகரிப்பு! ”போரின்போது பொதுமக்கள் சந்தித்த பெரும் அவலங்களுக்கு போரில் ஈடுபட்ட இருதரப்பும் காரணமாக இருந்தன” ஆணைக்குழுவின் முன் சாட்சியம்!


பெருந்தொற்றில் எந்தக் குழந்தையும் ஆன்லைன் கல்வியில் இழப்பைச் சந்திக்கவில்லை - Minnal Kalvi Seithi பெருந்தொற்றில் எந்தக் குழந்தையும் ஆன்லைன் கல்வியில் இழப்பைச் சந்திக்கவில்லை பெருந்தொற்றுக் காலத்தில் எந்தக் குழந்தையும் ஆன்லைன் கல்வியில் இழப்பைச் சந்திக்கவில்லை என்று மத்திய அமைச்சர் பிரகாஷ் ஜவடேகர் பெருமிதம் தெரிவித்துள்ளார். இதுதொடர்பாக மக்களவையில் (பிப்.8) கேள்வி நேரத்தின்போது கேட்கப்பட்ட கேள்விகளுக்கு அவர் பதிலளித்ததாவது ஆன்லைன் கல்வியை வழங்குவதில் இந்தியா பல்வேறு நாடுகளைக் காட்டிலும் சிறப்பாகச் செயல்பட்டுள்ளது.5வயதில் இருந்து பல்கலைக்கழகக் கல்வி வரை அனைத்துமே ஆன்லைன் மயமாகிவிட்டது. மேலும் பள்ளிக் கல்விக்கு 12 சேனல்களும் உயர் கல்விக்கு 22 சேனல்களும் என 34 கல்வித் தொலைக்காட்சிகள் நாட்டில் செயல்பட்டு வருகின்றன. ஆன்லைன் கல்விக்கோ, தொலைக்காட்சிக்கோ வாய்ப்பில்லாத குழந்தைகளுக்கு சாலையோரப் பள்ளிகள் மூலம் கல்வி வழங்கப்பட்டது. இந்தியாவில் பெருந்தொற்றுக் காலத்திலும்கூட எந்த ஒரு குழந்தையும் கல்வி மற்றும் ஆன்லைன் கற்றலில் இழப்பைச் சந்திக்கவில்லை. ஏராளமான மாநிலங்களில் பள்ளிகள் திறக்கப்பட்டு, இயங்கி வருகின்றன. கல்வி எல்லாப் பக்கமும் சென்றடைந்து விட்டது. நிஜத்தில் கற்றல் இடைவெளி எங்கும் இல்லை. ஆன்லைன் கல்விக்கு அரசுத் தரப்பில் இருந்து ரூ.600 கோடி வழங்கப்பட்டுள்ளது. இந்த முன்னெடுப்புக்கு மோடி அரசிடம் இருந்து எவ்வித நிதிப் பற்றாக்குறையும் ஏற்படாது என்பதை என்னால் உறுதியாகக் கூற முடியும்''. இவ்வாறு மத்திய அமைச்சர் பிரகாஷ் ஜவடேகர் தெரிவித்தார்


பூட்டான்[தொகு]


text: அகரம்: சிறுகதை இவனல்ல இவன் Srimalaiyappanb sriram 27 ஜூன், 2016 'அன்று' பிற்பகல் 10:52 அருமை... கொஞ்சம் அலைன்மென்ட் மாத்துங்க அய்யா the poles "colonelpaaganesanvsm.blogspot.com" 4 ஜூலை, 2016 'அன்று' பிற்பகல் 7:26 தமிழக நிர்வாகம் அறிவான ,தன்னலமற்ற,நாட்டுப் பற்றுள்ள அரசியல் வாதிகளிடமிருந்து கட்டப் பஞ்சாயத்து தாதாக்கள் கைக்கு மாறி பல ஆண்டுகள் ஆகிவிட்டன.உண்மையானவர்கள் அரசாங்க வேலையில் நீண்டநாள் தாக்குப் பிடிக்கமுடியாது என்பதற்கு மற்றுமொறு உதாரணம் உங்கள் கதை. மக்களை அறியாமையிலேயே வைத்திருப்பதுதான் இன்றைய அரசியல். Thanjavooraan 4 ஜூலை, 2016 'அன்று' பிற்பகல் 9:32 கதை என முத்திரை உள்ளதால் கதை எனவே எடுத்துக் கொள்வோம், பழுதில்லை. ஆனால் இந்தக் கதை இன்றைய அவலங்களை வெளிச்சம் போட்டுக் காட்டுகிறது. தமிழக காவல் துறையின் திறமையை யாரும் குறைத்து மதிப்பிட முடியாது; ஆனால் அது அவர்கள் சுயமாகச் செயல்படும் வரைதான். இவர்களுக்கும் மேலாக நினைத்துக் கொண்டு தங்கள் எல்லை எதுவென புரிந்து கொள்ளாமலோ, அல்லது புரிந்து கொண்டும் எல்லை தாண்டியோ தர்ம நியாயங்களைக் குழி தோண்டிப் புதைக்க இவர்கள் காவல் துறையை நிர்ப்பந்திக்கும் போதுதான் மனிதம் மறைந்து போகிறது. கற்பனையே ஆனாலும் சிந்திக்கத் தூண்டும் அரிய வகை கற்பனை. Pavalar Pon.Karuppiah Ponniah 4 ஜூலை, 2016 'அன்று' பிற்பகல் 9:50 நிசத்தின் நிழல். சாதிய அரசியல் தலையீடு தலைவிரித்தாடும் வரை இதுபோன்ற தகிடுதத்தங்கள் தவிர்க்க முடியாதவையே. அருமையான நடை. ஆழமான கருத்து. வாழ்த்துகள் சுரா.


பள்ளியிலிருந்தே விஜய்யின் மதம் இதுதான் - விஜய்யின் தந்தை ஓபன்டாக் ! - Vijayjoseph Vijaysac - ஜோசப் விஜய் | Tamilstar.com | பள்ளியிலிருந்தே விஜய்யின் மதம் இதுதான் - விஜய்யின் தந்தை ஓபன்டாக் ! தளபதி விஜயின் மெர்சல் படம் உலகம் முழுவதும் தீபாவளி விருந்தாக வெளியானது. படம் ரிலீசுக்கு முன்பு பல தடைகளை தாண்டி வெற்றிகரமாக வெளியானது. தற்போது படம் வெளியாகி ரசிகர்களிடையே நல்ல வரவேற்பை பெற்று வருகிறது. ஆனால் மத்திய அரசாணை பிஜேபி அரசு படத்தில் இருந்து ஜி.எஸ்.டி சம்மந்தமான காட்சிகளை நீக்கவேண்டும் இல்லையேல் நடப்பதே வேறு என்பது போல படக்குழுவினரிடம் கூறி வருகிறது. இந்நிலையில், பாஜகாவை சேர்ந்த எச்.ராஜா நடிகர் விஜய்யை 'ஜோசப் விஜய்' என குறிப்பிட்டு அவரை கிறிஸ்தவராக பிரித்து காட்டி கூறிய கருத்துக்கள் சர்ச்சையாக மாறி விஸ்வரூபம் எடுத்துள்ளது. இது குறித்து விஜய்யின் தந்தை எஸ்.ஏ.சி பிஜேபி மந்திரி எச்.ராஜாவின் பதிலடி கொடுத்துள்ளார். விஜய்யின் மதம் இந்தியன். அவர் ஜாதி இந்தியன் என பள்ளியில் சேர்க்கும் போதே நான் போட்டுவிட்டேன். இப்போது ஒருவரின் பெயரை வைத்த அவரின் மதத்தை அடையாளப்படுத்துவது சிறுபிள்ளைதனமானது" என அவரின் தந்தை எஸ்.ஏ.சி ஒரு பிரபல தொலைக்காட்சிக்கு பேட்டியில் கூறி உள்ளார். ▪ ஜெயலலிதாவும் குற்றவாளி தானே! ஓ.பி.எஸ் மறந்துவிட்டாரா? விஜய் இயக்குனர் அதிரடி ▪ விஜயின் சிறப்புக்கு இதுவே காரணம்! பிரபல இயக்குனர் ஓபன் டாக் ▪ விஜய்யின் அரசியல் நிலைப்பாடு குறித்து எஸ்.ஏ.சி பதில்!


text: கே.வி.ஆனந்த் இயக்கத்தில் சூர்யா இரட்டையராக நடித்த படம் மாற்றான். இப்படத்தில் சூர்யா இரட்டையராக நடித்ததை படம் முடியும் தருவாயில் வரை சஸ்பென்சாக வைத்திருந்த கே.வி.ஆனந்த், பின்னர் முதலில் தமிழ் மீடியாக்களுக்கு சொல்லாமல், ஆந்திராவில் பிரஸ்மீட் வைதது அங்குள்ள மீடியாக்களுக்குத்தான் சொன்னார். அதோடு, இப்படம் இதுவரை சூர்யா படங்கள் வசூலித்ததைவிட பெரிய அளவில் வசூல் சாதனை புரியும் என்றெல்லாம் பில்டப் கொடுத்தார். ஆனால் இப்போது படம் தமிழ், தெலுங்கு இரண்டு ஏரியா ரசிகர்களாலும் புறக்கணிக்கப்பட்டு விட்டது. ஆனால், குப்புற விழுந்து மீசையில் மண் ஒட்டியபோதும் படம் ஹிட் என்றபடியே காலறை தூக்கி விட்டபடிதான் நடிக்கிறார்கள். இந்த சமயத்தில் சூர்யாவை சந்தித்த சில அபிமானிகள், மாற்றான் படத்தின் அடுத்த பார்ட் வருமா? என்றொரு கேள்வியை எதேச்சையாக கேட்க, அதிர்ச்சியடைந்தவர், சமாளித்துக்கொண்டு, இது எனக்கான கேள்வி இல்லை. சம்பந்தப்பட்ட டைரக்டர்கிட்டதான் கேட்கனும் என்று சொலலி எஸ்கேப் ஆகி விட்டாராம். அனித "சுந்தரபாண்டியன்" படத்த ரசிச்ச அதே மக்கள்தான் "யந்திரன்" படத்தையும் ரசிச்சாங்க, Sceintific படத்தையும் ரசிச்சாங்க, படம் நல்லா இல்லன தமிழ் நாட்டு மக்கள் ரஜினி படமாவே இருந்தாலும் ஓடவைக்க மட்டாங்க, அதுக்கு எடுத்துகாட்டுதா பாபா படம், ரசிகர்களுக்கு ரசிக்க தெரியலன்னு எழுத நி ஆளு இல்ல ஓகே? இந்த உலகத்துலேயே சினிமாவ கலையையும் தாண்டி உயிருக்கு நிகராக பாக்குறது நம்ம தமிழ் நாட்டு இயக்குனர்கள் மற்றும் ரசிகர்கள்தான், எடுத்துக்காட்டு இயக்குனர் சமுதிரகனி சினிமாவில் வெற்றியடைய 15 வருஷம் போராடினர், கஷ்டம்னு தெரியாதவ யாரைச்சு வந்த யோசிச்சுதான் உதவி செய்வாங்க, ஆனா ஒரு இரசிகனா கேட்காமலே உதவி செய்வாங்க.... Understood ? By ganesanmm2012 அட் gmail com


VAI. GOPALAKRISHNAN: ஆதி சங்கரரின் வாழ்வும் வாக்கும் [பகுதி-12] [பட்டுவும் கிட்டுவும் சங்கரனின் தாயுடன் சங்கரன் வீட்டில்] கிட்டு அண்ணா, சங்கரனைப்பற்றி ஏதும் புது விஷயங்கள் உண்டா? சொல்லும் ஓய், கேட்போம். சொல்றேன், சொல்றேன். கேளுங்கோ! அதுக்குத்தானே இங்கே நான் வந்திருக்கேன்! 80 வயது கிழவர் ஒருவரை நம் சங்கரன் சந்தித்து உள்ளார். அந்தக்கிழவர் சங்கரனைப் பார்த்து “16 வயதுப் பொடியன் நீ; பிரும்மசூத்ரத்துக்கு பாஷ்யம் எழுதியுள்ளாய்; நீ எழுதியது தான் சரியென்று என்னிடம் கடந்த 4-5 நாட்களாக வாக்குவாதம் செய்கின்றாய். அடடா! அப்புறம் என்ன ஆச்சு? வயசானவரிடம் இவன் பணிந்து போகக்கூடாதோ? எதற்கு அனாவஸ்யமாக வாக்குவாதம் பண்ணனும்? முழுசா நடந்ததைக்கேளுங்கோ மாமி. நம் சங்கரன் அவரிடம் தொடர்ந்து வாக்குவாதம் செய்தபிறகு தான், அவர் சாதாரண மனிதர் இல்லை; பிரும்மசூத்ரத்தையே படைத்த “வ்யாஸ பகவான்” னு புரிந்து, வ்யாஸருடன் போய் அதிகப் பிரஸங்கித்தனமாக வாதப்பிரதிவாதம் செய்து விட்டோமே என மன்னிப்புக் கேட்டுக் கொண்டுள்ளான். ரொம்ப சுவாரஸ்யமாக இருக்கே! வியாஸர் என்ன சொன்னார்னு சீக்கரம் சொல்லு கிட்டு; எனக்கு மண்டையே வெடிச்சுடும் போல இருக்கு. “சங்கரா! நீ எழுதியுள்ள, ப்ரும்மசூத்ர பாஷ்யங்கள் யாவும் முற்றிலும் சரியானதே. நானும் அதை அப்படியே ஏற்றுக்கொள்கிறேன். உன்னுடைய பாண்டித்யத்தை சோதித்து உலகிற்கு எடுத்துச்சொல்லி, உன் புகழை நிலை நாட்டவே இவ்வாறு உன்னுடன் வாதம் செய்தேன். நீ மேலும் 16 ஆண்டுகள் வாழ உன் ஆயுளை நீட்டித்து அருள் புரிகிறேன். உன் வாழ்நாள் முடிவதற்குள் அத்வைத கருத்துக்களை அனைவரும் ஏற்குமாறு செயல்படப் புறப்படு. உனக்கு என் ஆசிகள். ஆயுஷ்மான் பவ! “ என்றாராம். [இதைக்கேட்டதும் ஆர்யாம்பாள் சந்தோஷ முகத்துடன் கைகூப்பி வ்யாஸரை மானஸீகமாக வழிபடுகிறாள்.] இதையெல்லாம் கேட்டாலே மெய் சிலிர்க்கிறது எனக்கு. வேறு ஏதாவது தகவல் உண்டா கிட்டண்ணா? சொல்றேன் கேளுங்கோ பட்டண்ணா! மாமி நீங்களும் கவனமாக் கேட்டுக்கோங்கோ! மகிஷ்மதி என்ற ஓர் இடம். அங்கே கர்ம மீமாம்ஸை என்னும் வழியில் இறை வழிபாடு செய்துவந்தார் ஒருவர். அவர் பெயர் “மண்டல மிஷ்ரா”. சங்கரர் அவரைக்காணச் சென்ற சமயம், தன் வீட்டுக்கதவைச் சாத்திவிட்டு, அவர் ஏதோ நித்ய கர்மாக்களில் தீவிரமாக ஈடுபட ஆரம்பித்துள்ளார். தன் அபூர்வ சக்தியால் வீட்டினுள் நுழைந்து விட்ட சங்கரரைக் கண்டு மண்டல மிஷ்ராவுக்கு கோபம் வந்து விட்டது. கோபமாக உள்ள அவரைக் கண்டு புன்னகைத்த சங்கரர், “பக்தியில்லாத இதுபோன்ற கர்மாக்களால் பலன் ஏதும் ஏற்படாது” என எடுத்துரைத்துள்ளார். சங்கரரின் அறிவுக்கூர்மை மற்றும் பாண்டித்யத்தை உணர்ந்த மண்டல மிஷ்ரா தனது கர்மாக்கள் முடிந்தபின், சங்கரருடன் தன் விவாதத்தைத் தொடங்கியுள்ளார். காட்சி 16 தொடரும் [இதன் தொடர்ச்சி பகுதி-13 [காட்சி-16/2/2] இன்று திங்கட்கிழமை 23.04.2012 இரவு சுமார்7மணிக்கு வெளியிடப்படும்] இடுகையிட்டது வை.கோபாலகிருஷ்ணன் நேரம் 1:08 AM சுந்தர்ஜி ப்ரகாஷ் April 23, 2012 at 10:44 AM நீங்கள் எழுதிக்கொண்டிருக்கும் விஷயங்கள் அனைத்தையும் கவனித்து வருகிறேன். உங்கள் எழுத்தின் மேல் நான் கொண்டிருந்த காதல் வார்த்தைகளைக் கடந்தது. ஆனால் சமீப காலமாக நீங்கள் தொட்டுவரும் ஆன்மீக தத்வ விசாரங்கள் உங்கள் எழுத்தின் மேல் பெரிய மரியாதையை உண்டுபண்ணிவிட்டன. இன்றைக்கு மட்டுமல்ல என்றென்றைக்கும் மனிதகுலத்துக்கு வழிகாட்டியாய் இருக்கக்கூடிய போதனைகளும், ஞானமும் நிரம்பித்ததும்பும் சுனையாய் உங்கள் எழுத்தை நான் பார்க்கிறேன். குறையொன்றுமில்லை. April 23, 2012 at 11:12 AM இராஜராஜேஸ்வரி April 23, 2012 at 1:40 PM விஷ்ணு ரூபமான வியாசரின் ஆசிகள் சிவாம்சமான சங்கருக்கு வர்ஷித்தது சிலிர்ப்பூட்டும் வைபவம்.. viji April 23, 2012 at 1:40 PM So nice. I am reading continuously. இராஜராஜேஸ்வரி April 23, 2012 at 1:46 PM , “பக்தியில்லாத இதுபோன்ற கர்மாக்களால் பலன் ஏதும் ஏற்படாது” என எடுத்துரைத்துள்ளார். ஞானமில்லாத கர்மாவாலோ , பலன் ஏதும் இல்லைதான் --- G.M Balasubramaniam April 23, 2012 at 6:03 PM ஒரே மூச்சில் எல்லா அத்தியாயங்களையும் படித்து விட்டேன். ஆன்ம்மிகப் பதிவுகள் எழுதினால் நிச்சயம் வரவேற்பு இருக்கும். அதுவும் சுவை குன்றாமல் சிறிய பகுதிகளாக எழுதி, எல்லோருக்கும் புரியும்படி எழுதுகிறீர்கள். வாழ்த்துக்கள். தொடருகிறேன். வெங்கட் நாகராஜ் April 23, 2012 at 8:55 PM சிறிய சிறிய பகுதிகளாய்ப் படிப்பது சுலபமாக இருக்கிறது. நல்ல விஷயங்களைத் தொடர்ந்து தரும் உங்களுக்கு எனது மனமார்ந்த நன்றிகள். கோமதி அரசு April 24, 2012 at 9:16 AM “பக்தியில்லாத இதுபோன்ற கர்மாக்களால் பலன் ஏதும் ஏற்படாது” என எடுத்துரைத்துள்ளார்.// ADHI VENKAT April 24, 2012 at 3:56 PM நல்ல விஷயங்களை தெரிந்து கொண்டு வருகிறேன். தொடர்கிறேன். காரஞ்சன் சிந்தனைகள் April 26, 2012 at 12:07 PM தொடர்ந்து வருகிறேன்! அருமையாக உள்ளது! Shakthiprabha April 30, 2012 at 7:23 PM வியாசர் புதிய தகவல். மிக்க நன்றி. Usha Srikumar May 3, 2012 at 3:31 PM மனதுக்கு இதமான பதிவு... Usha Srikumar May 3, 2012 at 3:32 PM வை.கோபாலகிருஷ்ணன் May 4, 2012 at 1:35 AM ப.கந்தசாமி May 3, 2015 at 8:55 AM சங்கர லீலைகள் கண்டு மகிழ்ந்தேன். ஆன்மீக மணம் வீசும் June 19, 2015 at 7:24 PM உங்கள் ஆன்மீகப் பதிவுகள் // சங்கரரின் அறிவுக்கூர்மை மற்றும் பாண்டித்யத்தை உணர்ந்த மண்டல மிஷ்ரா தனது கர்மாக்கள் முடிந்தபின், சங்கரருடன் தன் விவாதத்தைத் தொடங்கியுள்ளார்.// அதைப் படிக்க அடுத்த பகுதிக்குச் செல்கிறேன். கீதமஞ்சரி June 23, 2015 at 7:02 PM தாயிடம் சொல்வது போல் சங்கரரின் பெருமைகளை நாடக நேயர்கள் அறியச்செய்யும் உத்தி பிரமாதம். பூந்தளிர் August 11, 2015 at 6:05 PM சங்கரரின மேன்மைகளை படிப்படியாகபடிப்பவர்களுக்கு புரிய வைக்கிறீர்கள் mru October 20, 2015 at 4:16 PM வை.கோபாலகிருஷ்ணன் October 20, 2015 at 7:22 PM சரி .... சரி ! :) ஓக்கே ..... நோ ப்ராப்ளம் அட் ஆல். :) சரணாகதி. November 24, 2015 at 3:19 PM வயசானவாளிடம் இவன் பணிந்து போகக்கூடாதோ ஏன் வீண் வாக்குவாதம்? பாசமுள்ள தாயின் மனத்தாங்கல் மாயவரத்தான். எம்.ஜி.ஆர்... December 4, 2015 at 12:29 AM நிறைய கிளைக் கதைகள்...சுவாரசியமாகத்தான் போகிறது. காரஞ்சன் சிந்தனைகள் December 18, 2015 at 10:26 AM வை.கோபாலகிருஷ்ணன் January 1, 2019 at 12:53 PM வை.கோபாலகிருஷ்ணன் May 19, 2021 at 12:38 AM


text: புதிய வேதம் கூடல்.காம் அந்த வளாகத்தில் அந்த நேரத்தில் வழக்கத்திற்கு மாறாக கூட்டமாகக் காணப்பட்டது. ஜமாபந்தி நேரங்களிலேயே அத்தகைய கூட்டத்தைக் காணமுடியும். ஆனால் மாலை நான்கு மணியிலிருந்து ஆட்களின் வருகை அதிகரிக்கத் துவங்கியது. காலையில் கொடுத்த சாதிச் சான்றிதழ்கள் கையெழுத்தானதும் பெற்றுச் செல்லலாம் எனக் காத்திருந்த பெற்றோர்களுக்குப் புதிய ஆட்களின் வருகை அச்சத்தை ஏற்படுத்தியது. அதனால் தங்களுக்கு வரவேண்டிய சான்றிதழ்கள் கிடைக்காது போகுமோ என்ற குழப்பமான நிலையில் இருந்தனர். நன்றி: நிழல்கள் NEW VEDA Tamil Stories, Kathaikal Page, Tamil Short Stories Website, Tamil Online Kathaigal in Tamil News and Tamil Entertainment Website - Koodal.com


முக்காலே மூணு வீசம் ~ நிசப்தம் முக்காலே மூணு வீசம் 3/04/2016 09:35:00 AM முக்காலே மூணு வீசம் என்றால் என்ன? - இப்படி யாராவது கேட்பார்கள் என்று எதிர்பார்த்ததுதான். நான்கைந்து பேர்கள் கேட்டுவிட்டார்கள். ஊரில் இந்தச் வாக்கியப் பிரயோகத்தை அடிக்கடி கேட்டிருக்கிறேன். வீசம் என்றால் பதினாறில் ஒரு பங்கு (1/16). மூணு வீசம் என்றால் பதினாறில் மூன்று பங்கு (3/16). ‘முக்காலே மூணு வீசம்’ என்றால் முக்காலை பதினாறாக பிரித்து அதில் மூன்று பாகத்தைக் கணக்கில் எடுத்துக் கொள்ள வேண்டுமா அல்லது முக்கால் (3/4) + மூணு வீசமா (3/16) என்று சரியாகத் தெரியவில்லை. யாராவது பழங்காலத்து கணக்கு வாத்தியார்களைக் கேட்டால் சரியாகச் சொல்வார்கள். ஐம்பது வருடங்களுக்கு முன்பாக வரையிலும் கூட இத்தகைய அளவை முறைகள் வழக்கத்தில் இருந்திருக்கக் கூடும். மீட்டர், கிராம் என்று மெட்ரிக் அளவை முறைகளை படிக்க ஆரம்பித்த பிறகு நமது முன்னோர்களின் அளவை முறைகளை முற்றாக இழந்திருக்கிறோம். வழக்கத்தில் இல்லையென்றாலும் பல அளவை முறைகள் இன்னமும் நம்முடைய பேச்சு வழக்கில் ஒட்டிக் கொண்டுதான் இருக்கின்றன. உதாரணமாக காணி நிலம் என்ற சொல் இன்னமும் இருக்கிறது. ஆனால் ஒரு காணி என்றால் எவ்வளவு என்று எத்தனை பேருக்குத் தெரியும்? இம்மி பிசகக் கூடாது என்பதில் இம்மி என்பது எதைக் குறிக்கிறது? ‘குன்றிமணி தங்கம் கூட உனக்குத் தரமாட்டேன்’ என்றால் குன்றிமணி அளவுடைய தங்கம் என்று தெரியும். ஆனால் துல்லியமான அளவு எவ்வளவு? இவை அத்தனையும் அளவை முறைகள். இப்படி வரிசையாக அடுக்கலாம். படி, வல்லம், மொடா, பொதி என்று நாம் மறந்து போன அளவை முறைகள் நூற்றுக் கணக்கில் இருக்கக் கூடும். எல்லாவற்றையும் இழந்து போனதைச் சரி, தவறு என்றெல்லாம் சொல்ல முடியாது. காலப்போக்கில் வழக்கங்களும் முறைகளும் அழிந்தும் மறைந்தும் உருமாறியும் போவது இயல்பானதுதான். எல்லாவற்றிலும் மேற்கத்திய முறைகள் புகுந்துவிட்ட பிறகு அளவு முறைகளில் மட்டும் பாரம்பரிய அளவைகளை வைத்துக் கொண்டு ஓர் ஆய்வுக் கட்டுரை எழுதுவது கூட வெகு சிரமமானதாக இருக்கும். ஆனால் குறைந்தபட்சமாக நம்முடைய பழங்கால அளவை முறைகளைத் தெரிந்து வைத்துக் கொள்ளலாம். ‘கல் தோன்றி மண் தோன்றா..’ என்று வெறும் பல்லவியைத்தான் பாடிக் கொண்டிருக்கிறோமே தவிர இத்தகைய பாரம்பரியமான அறிவை இழந்துவிட்டது பற்றியெல்லாம் எந்த அக்கறையும் சலனமும் நம்மிடமில்லை என்பதுதான் துக்கம். நம்மிடம் என்றால் நம்மை ஆள்பவர்களிடம்; நம் பாடத்திட்டங்களை வரையறை செய்பவர்களிடம். அளவை முறைகளில் என்றில்லை- வேளாண்மை, அறிவியல், மருத்துவம் என எல்லாவற்றிலும் நம் முன்னோர்கள் சேர்த்து வைத்திருந்த அறிவை இழந்து விட்டோம். இயற்கை உணவு குறித்தான ஒரு புத்தகம் கிடைத்தது. அரிசி வகைகள் மட்டும் நூற்றுக் கணக்கில் இருந்தன. சீரகச் சம்பா தெரியும். கைவரை சம்பா தெரியுமா? கிச்சிலி சம்பா? மணிச் சம்பா? கோரைச் சம்பா, ஈர்க்குச் சம்பா? அடுக்கியிருந்தார்கள். அதே போல எத்தனை மூலிகைகளை இழந்திருக்கிறோம்? இட்டேரிகளிலும் புதர்களிலும் முளைத்துக் கிடக்கும் எந்தச் செடியின் பெயரும் இந்தத் தலைமுறைக்குத் தெரியாது. இந்தத் தலைமுறை என்பதை எண்பதுகளுக்குப் பிறகு பிறந்தவர்களிலிருந்து எடுத்துக் கொள்ளலாம். சித்தகத்தி பூவை தேங்காய் எண்ணெயில் கொதிக்க வைத்துத் தலைக்குப் பூசினால் ஒற்றைத் தலைவலி போய்விடும் என்று பறித்துக் கொண்டிருந்த யாரோ சொன்னார்கள். அந்தச் செடி சாக்கடையோரமாக இருந்தது. விதையை பெங்களூரில் முளைக்கச் செய்யலாம் என்று காகிதத்தில் சுற்றி வைத்திருந்தேன். யதேச்சையாகப் காகிதத்தைப் பிரித்துப் பார்த்த அப்பா ‘சித்தகத்தி விதை எதுக்கு?’ என்றார். விதையைப் பார்த்து செடியின் பெயரைச் சொல்கிறார் என்று ஆச்சரியமாக இருந்தது. எத்தனை விதைகளை என்னால் அடையாளம் கண்டுபிடிக்க முடியும் என்று யோசித்துப் பார்த்தால். வேம்பு, மா, பலா, புளி உட்பட ஐந்தாறுக்கு மேல் தேறாது. இத்தனைக்கும் பிறந்து வளர்ந்ததெல்லாம் கிராமத்தில். பேரு பெத்த பேரு தாக நீலு லேது!. பாரம்பரியமான வேளாண்மை முறைகளையும், இயற்கை வைத்தியங்களையும் அன்றைய ஆட்சியாளர்கள் வேண்டுமென்றே ஒழித்துக் கட்டினார்கள் என்று குருட்டுவாக்கில் பேச வேண்டியதில்லை. பஞ்சமும் வறுமையும் நோய்மையும் மிஞ்சிக் கிடந்த காலகட்டத்தில் எதைத் தின்றால் பித்தம் தெளியும் என்கிற எண்ணத்தில் கூட மாற்று மருத்துவ முறையும் விவசாய முறைகளும் தங்களுக்கான இடத்தைப் பிடித்திருக்க வாய்ப்பிருக்கிறது. ஆனால் அழிந்தது அப்படியே நாசமாகப் போகட்டும் என்று விட்டுவிட வேண்டியதில்லை. தூசி தட்டலாம். பாரம்பரிய முறைகளில் இருந்த நல்லனவற்றையும் அனுகூலங்களையும் மீண்டும் உயிர்ப்பிக்கலாம். இப்படியான அளவை முறைகள் இருந்தன என்பதையும், பாரம்பரியமான பயிர்கள், மருத்துவம் உள்ளிட்டவற்றை அடுத்த தலைமுறைக்கு எடுத்துச் செல்ல வேண்டுமானால் அவை பாடத்திட்டங்களில் சேர்க்கப்பட்டால் மட்டும்தான் சாத்தியமாகும். மூன்று அல்லது நான்காம் வகுப்பிலிருந்து ஒவ்வொரு வருடமும் கணிதத்திலும், தாவரவியலிலும், சமூக அறிவியலும் இத்தகைய அம்சங்களைச் சேர்ப்பதனால் நமது கல்வி முறை எந்தவிதத்திலும் தரம் தாழ்ந்து போய்விடாது. ஹைபிஸ்கஸ் ரோஸா சைனஸிஸ் முக்கியம்தான் அதே சமயம் கரிசலாங்கண்ணி எப்படி இருக்கும் என்கிற அளவிலாவது தெரிந்து வைத்துக் கொள்வது முக்கியம் இல்லையா? இவற்றைத்தான் முழுமையாகப் படிக்க வேண்டும் என்று சொல்லவில்லை. வருடம் ஒரு பாடம் கூட போதுமானதாக இருக்கும். எவையெல்லாம் அடுத்தடுத்த தலைமுறைகளிடம் ஒப்படைக்கப்பட வேண்டும் என்று கணித்து சரியான பாடத்திட்டம் வரையறைக்கப்பட்டு அவை அதிகார வர்க்கத்தின் ஒப்புதலோடு படிப்புகளில் சேர்க்கப்படுமாயின் இருபது வருடங்களுக்கு பின்னால் வரக் கூடிய இளைஞர்களுக்கு முன்னோர்கள் விட்டுச் சென்றவற்றில் ஒரு பகுதியையாவது சொல்லிக் கொடுத்துவிட முடியும். ஓர் இனத்தையும் அதன் வரலாற்றையும் பாரம்பரியத்தையும் வெறும் உடைகளாலும் வெற்றுப் பெருமைகளாலும் மட்டும் காத்துவிட முடியாது. முந்தைய தலைமுறையினரிடமிருந்த அறிவார்ந்த தகவல்களை அடுத்தடுத்த தலைமுறைக்குக் கடத்துவதன் வழியாகவும் அந்த அறிவார்ந்த விஷயங்களில் எதிர்வரும் தலைமுறையினர் மென்மேலும் ஆராய்ச்சிகளைச் செய்தும் புதியனவற்றைக் கண்டறிந்து சேர்ப்பதாலுமே அந்த இனம் கட்டுக்குலையாமல் இருக்கும். அறிவார்ந்த முன்னெடுப்புகளை விட்டுவிட்டு வேட்டியில் பாக்கெட் வைப்பது குறித்து உணர்ச்சிப் பூர்வமாக யாரோ பேசுவதை நம்பியபடி ‘கல் தோன்றி மண் தோன்றா’ என்று பேசிக் கொண்டிருக்கிறோம். முக்காலே மூணு வீசம் பேர் என்றால் 3/4 + 3/16 = 0.75 + 0.1875 = 0.94 அதாவது 90 சதவிகிதத்திற்கும் மேற்பட்டோர் என்று பொருள். Peranmai Padathula vara Mdhiri irukku. Hi anna, Thanks for remembering all these information. At least we would like to tell these to our childs in home. Where can we find the same? suggest some books or reference if possible Bakkyaraj T முக்கால் = 3/4 = 12/16 வீசம் = 1/16 மூணு வீசம் = 3/16 முக்காலே மூணு வீசம் = 12/16 + 3/16 = 15/16 கிராம் கணக்கில் இது எவ்வளவு என்ற கேள்வியும் கேட்கப்பட்டிருந்தது. இது பின்னம். முக்காலே மூணு வீசம் கீலோ அல்லது கிராம் என்றும் குறிப்பிடப்படவில்லை. ஆகவே மெட்ரிக் முறையில் - அதாவது டெஸிமல் தசாம்ச முறையில் கேட்கப்படும் கேள்வி என்று எடுத்துக்கொள்கிறேன். முக்காலே மூணு வீசம் = 15/16 = 0.9375 முக்காலே மூணு வீசம் கீலோவாக இருந்தால் 937.5 கிராம் முக்காலே மூணு வீசம் கிராமாக இருப்பின் 937.5 மில்லிகிராம். Source: https://groups.yahoo.com/neo/groups/agathiyar/conversations/topics/50583 புத்தகத்தில் மட்டுமே வாசித்து அறிந்த மரத்தின், பூவின், விதையின் பெயரை ஊர்ல யாரேனும் உச்சரிப்பதை கேட்டதும் அதைத்தேடி அறியும் ஆவல் ஏற்படுகிறது இப்பொழுதெல்லாம். நாலு மரக்காப்பாடு, இதோட சரியான அளவீடு தெரியாமல்தான் இன்னுமிருக்கிறேன். @Pandiaraj Jebarathinam //நாலு மரக்காப்பாடு// நாலு மரக்காப்பாடா அல்லது நாலு மரக்கா வெத(விதை)ப்பாடா என தெரியவில்லை.திருநவேலி பக்கம் நாலு மரக்கா வெதப்பாடு எனச் சொல்லுவார்கள். ஏறத்தாழ நாலு கோட்டை நெல் விளைவிக்கக் கூடிய நிலம். ஒரு கோட்டை நெல் விளையக் கூடிய நிலத்தை குறுணி வெதப்பாடு என்றும்,இரண்டு கோட்டை நெல் விளையக் கூடிய நிலத்தை பதக்கா(பதக்கு) வெதப்பாடு என்றும் மூன்று கோட்டை நெல் விளையக் கூடிய நிலத்தை முக்குறுணி வெதப்பாடு என்றும் சொல்வார்கள். ஒரு கோட்டை நெல் என்பது 28மரக்கால்.இரண்டு சாக்கு அளவு வரும். அதாவது 140கிலோ.அது நல்ல தரமான நெல்லாக இருந்தால் நூறுகிலோ அரிசி கிடைக்கும். Right questions at the right time. You have just put across a pinch and make the reader curious to understand the whole of the hidden entirety behind that 'pinch'. This must be carried to the next generation but how. So when the entire society is willing it will happen. Now most of us are behind 'earnings' and look for incentives in everything. Hope we will find a way. I am ready to do whatever I can. ///எவையெல்லாம் அடுத்தடுத்த தலைமுறைகளிடம் ஒப்படைக்கப்பட வேண்டும் என்று கணித்து சரியான பாடத்திட்டம் வரையறைக்கப்பட்டு அவை அதிகார வர்க்கத்தின் ஒப்புதலோடு படிப்புகளில் சேர்க்கப்படுமாயின் இருபது வருடங்களுக்கு பின்னால் வரக் கூடிய இளைஞர்களுக்கு முன்னோர்கள் விட்டுச் சென்றவற்றில் ஒரு பகுதியையாவது சொல்லிக் கொடுத்துவிட முடியும். /// சரியாதான் சொல்லியிருக்கீங்க..! வாழ்த்துகள்! http://tvaraj.com/2012/03/06/fractions-used-by-ancient-tamils/ This link has elaborate details.


தினம் தினம் வாழ்த்துகள்.


40 டெவின் ஜார்ஜ் சிறு முன்நிலை அமெரிக்கா 2.03 107 ஆக்ஸ்பர்க் 23 (1999)


மின்னம்பலம்:ஹிட்லரும் அழிந்தார் என்பதை ஏற்கவேண்டும்: பாஜகவை தாக்கும் சிவசேனா! ஹிட்லரும் அழிந்தார் என்பதை ஏற்கவேண்டும்: பாஜகவை தாக்கும் சிவசேனா! மகாராஷ்டிராவில் ஆட்சி அமைப்பதில் இழுபறி நீடித்து வரும் நிலையில், சிவசேனா மூத்த தலைவர் சஞ்சய் ராவத், தேவேந்திர பட்னாவிஸை கடுமையாக விமர்சித்துள்ளார். மகாராஷ்டிராவில் 288 சட்டப்பேரவைத் தொகுதிகளுக்கும் நடந்த தேர்தலில் கூட்டணி அமைத்துப் போட்டியிட்ட பாஜகவுக்கு 105 இடங்களும், சிவசேனாவுக்கு 56 இடங்களும் கிடைத்தன. ஆட்சி அமைக்க போதுமான இடங்கள் இருந்தும், கருத்தொற்றுமை இல்லாததால், தேர்தல் முடிவுகளுக்குப் பின்னரும் இந்தக் கூட்டணி ஆட்சி அமைப்பதில் சிக்கல் ஏற்பட்டது. மகாராஷ்டிர சட்டப்பேரவையில் புதிய அரசு அமைவதில் பாஜக - சிவசேனா இடையே முடிவு எட்டப்படாத நிலையில், பதவிக் காலம் முடிந்ததால் முதல்வர் பதவியிலிருந்து கடந்த 8ஆம் தேதி தேவேந்திர பட்னாவிஸ் விலகினார். தனிப்பெரும் கட்சி என்ற முறையில் பாஜகவின் தேவேந்திர பட்னாவிஸை ஆட்சி அமைக்க வருமாறு ஆளுநர் பகத்சிங் கோஷ்யாரி நேற்று(நவம்பர் 9) அழைப்பு விடுத்துள்ளார். இதற்கான கடிதத்தையும் பட்னாவிஸ் பெற்றுக்கொண்டுள்ளார். நாளைக்குள் (நவம்பர் 11) சட்டப்பேரவையில் பெரும்பான்மையை நிரூபிக்க வேண்டும் என்றும் ஆளுநர் கெடு விதித்துள்ளார். ஆனால், பாஜகவுக்கு இருப்பதோ 105 இடங்கள் மட்டுமே. மற்ற இதர சிறிய கட்சிகளின் ஆதரவைப் பெற்றால்கூட 130 எம்எல்ஏக்களுக்கு மேல் தாண்டாது. முதல்வர் பதவி இல்லாமல் பாஜகவை ஆதரிக்கப் போவதில்லை என்பதில் சிவசேனா தொடக்கம் முதலே பிடிவாதமாக இருந்து வருகிறது. தங்களது எம்.எல்.ஏ.க்களை பாஜக இழுக்க முயற்சி செய்வதாகக் குற்றம்சாட்டிய சிவசேனா, கட்சி தாவாமல் பாதுகாக்க அவர்களை பாந்த்ராவில் உள்ள ரங்ஷரதா ஹோட்டலில் தங்கவைத்துள்ளது. இதற்கிடையில், தேசியவாத காங்கிரஸ் செய்தித் தொடர்பாளர் நவாப் மாலிக் கூறுகையில், கட்சிகள் குதிரை பேரத்தில் ஈடுபடாமல் இருக்க ஆளுநர் உறுதி செய்ய வேண்டும் எனக் கோரிக்கை வைத்துள்ளார். இந்த சூழலில் பாஜகவின் அடுத்த நகர்வு என்னவாக இருக்கும் என்பதுதான் அரசியல் வட்டாரத்தில் எதிர்பார்ப்பாக இருக்கிறது. இந்நிலையில், சிவசேனா கட்சியின் எம்.பியும் சாம்னா நாளேட்டின் ஆசிரியருமான சஞ்சய் ராவத், முதல்வர் தேவேந்திர பட்னாவிஸ் பெயரைக் குறிப்பிடாமல் கடுமையாக விமர்சித்துள்ளார். அவர் கூறியதாவது, “'மாநிலத்தில் சிலர் அச்சமூட்டும், மிரட்டல் அரசியலைக் கையில் எடுத்து அரசியல் ஆதரவு பெற நினைக்கிறார்கள். அது நிச்சயம் அவர்களுக்கு உதவாது. ஒரு விஷயத்தை அவர்கள் தெளிவாகப் புரிந்துகொள்ள வேண்டும். ஹிட்லர் கூட ஒரு நாள் இறந்துவிட்டார் என்பதையும், அடிமைத்தனத்தின் மேகங்கள் மறைந்துவிட்டன என்பதையும் ஏற்றுக்கொள்ள வேண்டிய நேரம் இது. பிரதமர் மோடியின் ஆசீர்வாதத்தைப் பெற்றதால் இரண்டாவது முறையாக முதல்வராக வந்துவிடலாம் என நினைத்தாலும், அவரால் இன்னும் முதல்வர் பதவிக்கு வர முடியவில்லை. அவரால் பதவி ஏற்கவும் முடியவில்லை. ஏனென்றால் பாஜக தேசியத் தலைவர் அமித் ஷா மாநிலத்தில் நடக்கும் அரசியல் குழப்பங்களில் தலையிடாமல் ஒதுங்கியே இருந்து வருகிறார். எல்லோரும் பழிவாங்குதல், அடிபணிதல் மற்றும் மோசமான தந்திரங்களை விளையாடுவது போன்ற அரசியலை முடிவுக்கு கொண்டுவர விரும்புகிறார்கள்” எனக் கூறியுள்ளார். மேலும், “பாஜகவுக்கு பெரும்பான்மை இருப்பதாக நம்பிக்கை இருந்தால் 24 மணி நேரத்தில் (முடிவுகளுக்குப் பிறகு) ஏன் உரிமை கோரவில்லை” எனக் கேள்வி எழுப்பியுள்ளார் சஞ்சய் ராவத்.


text: சாகித்திய அகாதமி விருது (Sahitya Akademi Award), சிறந்த இந்திய இலக்கிய படைப்பாளிகளுக்கு, இந்திய அரசால் ஒவ்வோர் ஆண்டும் தேசிய அளவிலும் மாநில அளவிலும் வழங்கப்படும் மதிப்பிற்குரிய விருதாகும். பரிசுத்தொகையாக 1,00,000 ரூபாயும், ஒரு பட்டயமும் வழங்கப்படுகின்றன. இருபத்து நான்கு இந்திய மொழிகளில் சிறுகதை, நாவல், இலக்கிய விமர்சனம் போன்ற பலவகையான எழுத்தாக்கங்களிற்கு இவ்விருது வழங்கப்படுகிறது. சாகித்ய அகாதமி சாகித்ய அகாதமி இந்திய அரசினால், மார்ச் 12, 1954-இல் தொடங்கப்பட்ட ஓர் அமைப்பு.அது இந்திய மொழிகளில் இலக்கியமும் இலக்கியம் சார்ந்த நடவடிக்கைகளை ஒருங்கிணைக்கும் எண்ணத்தோடு தொடங்கப்பட்டது. இதுவரை ஆறாயிரத்திற்கும் மேற்பட்ட இலக்கிய கூட்டங்களும், பயிற்சி முகாம்களும் மற்ற பிற இலக்கியம் சார்ந்த நடவடிக்கைகளை நடத்தியுள்ளது. இந்திய மொழிகளில் வெளிவரும் சிறந்த படைப்புகளைப் பிற மொழிகளில் மொழிபெயர்த்து வெளியிடுவது, சிறந்த படைப்புகளை விருது அளித்து ஊக்கப்படுத்துவது போன்ற பல பணிகளைச் செய்வது சாகித்ய அகாதமி. சாகித்திய அகாதமி உறுப்பினராக இருந்தோர் சாகித்ய அகாதமி கழகத்தில் அனைத்து மொழிகளுக்கும் பிரதிநிதித்துவம் உண்டு. தமிழுக்கான இடத்தில் உறுப்பினராக இருந்தோர்: நெ. து. சுந்தரவடிவேலு நாவலர் நெடுஞ்செழியன் (அப்போதைய சென்னை மாநிலக் கல்வி அமைச்சர்) பரிசுத் தொகை சாகித்ய அகாதமி விருதுக்குத் தேர்வு செய்யப்பட்ட நூலினை எழுதிய நூலாசிரியருக்கு முதன்முதலாக 1955-ஆம் ஆண்டில் ரூபாய் 5,000 வழங்கப்பட்டது. பின்னர் 1983-ஆம் ஆண்டு முதல் ரூபாய் 10,000 வழங்கப்பட்டது. அதன் பிறகு 1988-ஆம் ஆண்டு முதல் ரூபாய் 25,000 ஆக உயர்த்தி வழங்கப்பட்டது. அதன் பின்னர் 2001-ஆம் ஆண்டு முதல் ரூபாய் 40,000 ஆக உயர்த்தப்பட்டது. பின்னர் 2003-ஆம் ஆண்டில் ரூபாய் 50,000 ஆக அதிகரிக்கப்பட்டது. 2009-ஆம் ஆண்டு முதல் ரூபாய் 1,00,000 ஆக வழங்கப்பட்டு வருகிறது. விருதுக்குத் தேர்ந்தெடுக்கும் முறை இது, நீண்ட, ஒராண்டு கால விவாதம் மற்றும் தேர்வுகளைக் கொண்டது. இந்த விருது இந்திய எழுத்தாளர்களை அங்கீகரிக்கவும், அவர்களை உலகிற்கு அறிமுகப்படுத்தவும் ஓர் ஊடகமாகத் திகழ்கிறது. அதுமட்டுமன்றித் தற்கால மாறுதல்களையும், புதிய நிகழ்வுகளையும் ஏற்றுக்கொண்டு இந்திய இலக்கியங்களை விரிவுபடுத்துவது இதன் நோக்கமாகும். முதற்கட்டமாகத் தகுதியான புத்தகங்கள் அகாதமித் தலைவரால் நியமிக்கப்பட்ட ஓரிரண்டு வல்லுநர்களால் தேர்வு செய்யப்பட்டு, 10 மொழி வல்லுநர்களுக்கு அனுப்பி வைக்கப்படுகிறது. ஒவ்வொரு மொழி வல்லுநரும் இரண்டு புத்தகங்களை விருதுக்குப் பரிந்துரைப்பார்கள். இவ்வாறு பரிந்துரைக்கப்பட்ட பட்டியல் மூன்று நீதிபதிகளின் பார்வைக்கு அனுப்பப்படுகிறது. அதிக வாக்குகளை அல்லது அனைவராலும் ஏகமனதாகத் தேர்வு செய்யப்பட்ட ஒரே ஒரு புத்தகமே விருதுக்குத் தேர்வுக்குச் செய்யப்படுகிறது. பின்னர் அகாதமியின் செயற்குழு அங்கீகாரம் மற்றும் அறிவித்தலுக்கு அனுப்பப்படுகிறது. சாகித்திய அகாதமி விருது பெற்றவர்கள் சாகித்ய அகாதமி விருது பெற்ற தமிழ்ப் புத்தகங்கள் சாகித்ய அகாதமி விருது பெற்ற தமிழ் எழுத்தாளர்கள் சாகித்திய அகாதமி விருது பெற்ற மலையாள எழுத்தாளர்கள் சாகித்ய அகாதமியின் மொழிபெயர்ப்பு விருது பெற்ற எழுத்தாளர்கள் மேற்கோள்கள் வெளி இணைப்புகள் சாகித்ய அகாதமிக்கான அதிகாரப்பூர்வ இணையதளம் சாகித்திய அகாதமி விருது பெற்ற தமிழ் நூல்கள் இந்திய இலக்கிய விருதுகள் சாகித்திய அகாதமி விருதுகள் பரிசுகளும் விருதுகளும்


முதலிடத்தை பிடித்த அமெரிக்கா..! கொரோனா பலி எண்ணிக்கையில் இத்தாலியை மிஞ்சியது..!11 April 2020, 9:57 pm அமெரிக்கா இப்போது அதிகபட்ச கொரோனா வைரஸ் இறப்புகளைக் கொண்ட நாடாக மாறியுள்ளது. இன்று மாலை, இத்தாலியின் இறப்பு எண்ணிக்கையை அமெரிக்கா மிஞ்சியது. தற்போது கிடைத்த தகவல்களின் படி, இத்தாலியில் கொரோனா வைரஸ் இறப்புகளின் எண்ணிக்கை 18,849 ஆகும். அமெரிக்காவில் இறந்தவர்களின் எண்ணிக்கை 18,883 ஆகும். நியூயார்க்கின் பெருநகரமானது ஆபத்தான எண்ணிக்கையில் கொரோனா பாதிப்புகளை கொண்டுள்ளது. இறந்தவர்களை அடக்கம் செய்வதற்காக புதைகுழிகள் வேட்டையாடப்பட்டதாக கூட தகவல்கள் உள்ளன. கொரோனா வைரஸ் தொற்று அமெரிக்காவின் இதயப்பகுதியை அதிகளவில் பாதிக்கும் என்ற அச்சம் இப்போது அதிகரித்து வருகிறது. உலகெங்கிலும், இதற்கிடையில், ஐரோப்பிய நாடுகள் சாலை தடைகள், ட்ரோன்கள், 71f5 ெலிகாப்டர்கள் ரோந்துகள் மற்றும் அபராதம் அச்சுறுத்தல் ஆகியவற்றைப் பயன்படுத்தி ஈஸ்டர் வார இறுதியில் மக்களை பயணிப்பதைத் தடுக்கின்றன. இத்தாலி, ஸ்பெயின் மற்றும் ஐரோப்பாவின் பிற இடங்களில் நோய்த்தொற்றுகள் குறைந்து வருவதால், அரசாங்கங்கள் பல வாரங்களாக பொது வாழ்வின் பணிநிறுத்தங்களை தளர்த்த தற்காலிக நடவடிக்கைகளை எடுத்தன. விடுமுறை பயணங்களுக்கு மக்கள் செல்வதை தடுக்க இத்தாலிய அதிகாரிகள் மிலனுக்கு உள்ளேயும் வெளியேயும் பிரதான நெடுஞ்சாலைகளிலும், நெடுஞ்சாலை வெளியேறும் இடங்களிலும் சாலைத் தடைகளை அமைத்தனர். தொற்றுநோய்களின் ஈர்ப்பு மையம் நீண்ட காலமாக சீனாவிலிருந்து ஐரோப்பாவிற்கும் அமெரிக்காவிற்கும் மாற்றப்பட்டுள்ளது, இது இப்போது மிகப் பெரிய எண்ணிக்கையிலான உறுதிப்படுத்தப்பட்ட பாதிப்புகளைக் கொண்டுள்ளது. இது அரை மில்லியனுக்கும் அதிகமானதாகும்.


அஜய் தேவ்கன் பாராட்டுக்கு மும்பை காவல்துறையின் நகைச்சுவை பதில் மும்பை காவல்துறையைப் பாராட்டி நடிகர் அஜய் தேவ்கன் பகிர்ந்திருந்த ஒரு வீடியோவுக்கு காவல்துறையின் ட்விட்டர் பக்கத்திலிருந்து நகைச்சுவையான பதில் சொல்லப்பட்டுள்ளது. கோவிட்-19 தொற்றைக் கட்டுப்படுத்த ஊரடங்கு உத்தரவு அமலுக்கு வந்ததிலிருந்து காவல்துறைக்குக் கூடுதல் பொறுப்பு தலையில் ஏற்றப்பட்டது. குறிப்பாக ஆரம்பத்தில் தொற்று அதிகமாக இருந்த மகாராஷ்டிர மாநிலத்தில் பொதுமக்களைக் கட்டுப்படுத்த காவல்துறை அரும்பாடுபட்டது. இந்த நேரத்தில் வீட்டில் இருக்க முடியாமல் மக்களுக்காகச் சாலைகளில் இறங்கி அயராது உழைக்கும் மும்பை காவல்துறையைப் பாராட்டி ஒரு வீடியோ எடுக்கப்பட்டுள்ளது. நடிகர் அஜய் தேவ்கன் காவல்துறை தரப்பைப் பாராட்டி இந்த வீடியோவைப் பகிர்ந்துள்ளார். இதற்குப் பதிலளித்துள்ள மும்பை காவல்துறையின் ட்விட்டர் பக்கம், "அன்பார்ந்த 'சிங்கம்', 'காக்கி' இந்த நேரத்தில் என்ன செய்ய வேண்டுமோ அதைச் செய்கிறோம். மும்பை ஒரு காலத்தில் இருந்ததைப் போல (once upon a time in mumbai) நிலை மாற இதைச் செய்ய வேண்டும்" என்று பதில் கூறியது. 'சிங்கம்', 'காக்கி', 'ஒன்ஸ் அபாண்ட் எ டைம் இன் மும்பை' என மூன்றுமே அஜய்தேவ்கன் நடித்திருக்கும் படங்கள். இதில் 'சிங்கம்' படத்தில் அஜய் தேவ்கன் போலீஸ் அதிகாரியாகவே நடித்திருந்தார். காவல்துறை தரப்பின் இந்த புத்திசாலித்தனமான நகைச்சுவை பதிலைப் பலரும் பாராட்டி வருகின்றனர். அன்பு வாசகர்களே.... வரும் ஏப்ரல் 14 வரை வீட்டை விட்டு வெளியே வராமல் நமக்கு நாமே சமூக விலகல் ( Social Distancing) செய்து கொள்வோம். செய்தி ஊடகங்களின் வழியே உலகுடன் தொடர்பில் இருப்போம். பொதுவெளியில் இருந்து தனிமைப்படுத்திக் கொண்டு கரோனா பரவலைத் தடுப்பதில் நம் பங்கை முழுமையாக இந்த சமூகத்துக்கு அளிப்போம். CoVid-19 கரோனா தடுப்பு / விழிப்புணர்வு கையேடு - இலவசமாக டவுன்லோடு செய்து பயன்பெறுங்கள்! - வாசகர்கள் நலனில் அக்கறையுடன் இந்து தமிழ் திசை தவறவிடாதீர்!


உலகம் முழுவதும் கரோனா வைரஸால், சுமார் 14 லட்சத்திற்கும் அதிகமானோர் பாதிக்கப்பட்டுள்ள சூழலில், 82,000க்கும் மேற்பட்டோர் இதனால் உயிரிழந்துள்ளனர், 3,02,000 பேர் இந்த வைரஸ் பாதிப்பிலிருந்து குணமடைந்துள்ளனர். இந்தியாவில் வேகமாகப் பரவிவரும் இந்த வைரஸ் 5000க்கும் மேற்பட்டோரைப் பாதித்துள்ள நிலையில், நூற்றுக்கும் மேற்பட்டோர் இதனால் பலியாகியுள்ளனர். இதனையடுத்து இந்த வைரஸைக் கட்டுப்படுத்த மத்திய, மாநில அரசுகள் பல்வேறு நடவடிக்கைகளை மேற்கொண்டு வருகின்றன. கரோனா வைரஸ் அச்சுறுத்தல் காரணமாக இந்தியாவில் ஊரடங்கு உத்தரவு பிறப்பிக்கப்பட்டுள்ள நிலையில், இன்று அனைத்து கட்சிகள் கூட்டம் பிரதமர் நரேந்திர மோடி தலைமையில் நடைபெற்றது. இந்த கூட்டத்தில் விவாதிக்கப்பட்டது குறித்த தகவல் அண்மையில் வெளியாகியுள்ளது. ஏப்ரல் 14 பிறகும் ஊரடங்கு நீட்டிக்க மாநில அரசுகளும், வல்லுநர்களும் பரிந்துரைத்துள்ளனர். ஊரடங்கு நீட்டிப்பு பற்றி அனைத்துக் கட்சித் தலைவர்கள் கூட்டத்தில் வலியுறுத்தப்பட்டது. ஒவ்வொருவரின் உயிரையும் காப்பாற்றுவதே அரசுக்கு முக்கியம் என கூட்டத்தில் பிரதமர் நரேந்திர மோடி பேசியுள்ளார். தற்போது உள்ள சூழல் சமூக நெருக்கடி நிலையை போல் உள்ளதால், கடினமான முடிவுகளை எடுக்க வேண்டும். அனைத்து கட்சியின் தலைவர்களும் இந்த கூட்டத்தில் தங்களது ஆலோசனைகளை வழங்கியுள்ளனர். ஊரடங்கு குறித்து விவாதித்தோம் என பிரதமர் தெரிவித்துள்ளார். ஏப்ரல் 11ஆம் தேதி அனைத்து மாநில முதல்வர்களுடன் பிரதமர் மோடி காணொளி காட்சி மூலம் ஊரடங்கை நீட்டிப்பது தொடர்பாக விவாதிக்க இருக்கிறார் என்பதும் குறிப்பிடத்தக்கது.


“வெளிநாட்டில் டாக்டருக்குப் படிச்சேன். அந்தத் தொழிலை பிராக்டீஸ் பண்ணலாம்னுதான் எனக்கு ஆசை. அந்த ஆசை தீவிரமடையும்போது இந்த சினிமாவே வேண்டாம்னு போயிடுவேன்.


text: ரோடொஸின் கொலோசஸ் (Colossus of Rhodes) கிரேக்கத் தீவான ரோடொசில் ஈலியோஸ் கடவுளுக்காக எழுப்பப்பட்ட மாபெரும் சிலையாகும். 34 மீட்டர் உயரமாகவிருந்த இச்சிலை உலகின் ஏழு அதிசயங்களுள் ஒன்றாகும். Chares of Lindos இனால் கி. மு. 292 - கி. மு. 280 காலப்பகுதியில் அமைக்கப்பட்ட இச்சிலை 56 ஆண்டுகளே நிலைத்திருந்தது. கி. மு. 224 இல் ஏற்பட்ட நிலநடுக்கத்தில் சிலையின் காற்பகுதியில் முறிவு ஏற்பட்டு விழுந்துவிட்டது. ஏழு பண்டைய உலக அதிசயங்கள்


text: நடுரோட்டில் கவிழ்ந்த மினி லாரி; மதுபாட்டில்களை அள்ளி சென்ற 'குடிமகன்கள்'||Mini truck overturned in the middle of the road; 'Citizens' take the liquor bottles -DailyThanthi நடுரோட்டில் கவிழ்ந்த மினி லாரி; மதுபாட்டில்களை அள்ளி சென்ற 'குடிமகன்கள்' ஜூலை 11, 04:38 AM திண்டுக்கல் தாமரைப் பாடியில் உள்ள டாஸ்மாக் குடோனில் இருந்து வேடசந்தூர் அருகே உள்ள பூத்தாம்பட்டி, எரியோடு, தென்னம்பட்டி ஆகிய மதுபான கடைகளுக்கு மதுபாட்டில்களை ஏற்றிக் கொண்டு மினி லாரி ஒன்று நேற்று மாலை சென்று கொண்டிருந்தது. அந்த லாரியை, திண்டுக்கல் பொன்மாந்துறையை சேர்ந்த பரமசிவம் (வயது 40) என்பவர் ஓட்டினார். அவருடன் சுமைதூக்கும் தொழிலாளர்களான விஜயன் (50), குமரேசன் (40) ஆகியோரும் சென்றனர். திண்டுக்கல்- கரூர் 4 வழிச்சாலையில், வேடசந்தூர் அருகே உள்ள விட்டல்நாயக்கன்பட்டி என்னுமிடத்தில் மினிலாரி சென்று கொண்டிருந்தது. அப்போது திடீரென மினி லாரியின் பின்பக்க டயர் வெடித்தது. இதில் டிரைவரின் கட்டுப்பாட்டை இழந்த லாரி தாறுமாறாக ஓடி, நடுரோட்டில் கவிழ்ந்து விபத்துக் குள்ளானது. அதேநேரத்தில், விபத்தில் சிக்கி காயம் அடைந்த டிரைவர் உள்பட 3 பேரை மீட்க யாரும் முன்வரவில்லை என்பது வேதனையான விஷயமாகவே இருந்தது. விபத்து குறித்து போலீசாருக்கு தகவல் தெரிவிக்கப்பட்டது. ஆனால் நெடுஞ்சாலைத்துறை ரோந்து போலீசார், சுமார் 20 நிமிடத்திற்கு பிறகு தான் அங்கு வந்தனர். போலீசார் வரும்வரை மதுபாட்டில்களை எடுத்து செல்வதிலேயே 'குடிமகன்கள்' கண்ணும் கருத்துமாக இருந்தனர். இதனையடுத்து சம்பவ இடத்துக்கு வந்த போலீசார் அங்கு திரண்டிருந்த குடிமகன்களை விரட்டினர். பின்னர் விபத்தில் காயம் அடைந்த 3 பேரையும் மீட்டு சிகிச்சைக்காக வேடசந்தூர் அரசு மருத்துவமனைக்கு அனுப்பி வைத்தனர். அங்கு அவர்களுக்கு தீவிர சிகிச்சை அளிக்கப்பட்டு வருகிறது. மினி லாரியில் கொண்டு சென்ற மதுபானத்தின் மதிப்பு ரூ.20 லட்சம் என கூறப்படுகிறது. போலீசார் இன்னும் சிறிதுநேரம் தாமதமாக வந்திருந்தால் லாரியில் இருந்த மதுபாட்டில்கள் அனைத்தையும் 'குடிமகன்கள்' அள்ளி சென்று இருப்பார்கள். உடைந்த பாட்டில்களை தவிர வேறு எந்த மதுபானங்களும் அங்கே இருந்திருக்காது. அந்த அளவுக்கு 'குடிமகன்கள்' மதுபாட்டில்களை அள்ளி செல்வதில் ஆர்வம் காட்டினர். இந்த சம்பவத்தால் அப்பகுதியில் பரபரப்பு ஏற்பட்டது. இதுகுறித்து போலீசார் வழக்குப்பதிவு செய்து விசாரணை நடத்தி வருகின்றனர்.


பைரஸியும் சினிமாவும் -2


மாணவர்களின் மனநலம், உளவியல் சிக்கல்களுக்குத் தொலைபேசியில் ஆலோசனை கூறும் மையங்களை அமைக்குமாறு யுஜிசி அறிவுறுத்தல் 2020-04-06@ 17:28:47 டெல்லி : மாணவர்களின் மனநலம், உளவியல் சிக்கல்களுக்குத் தொலைபேசியில் ஆலோசனை கூறும் மையங்களை அமைக்குமாறு பல்கலைக்கழக மானியக்குழு அறிவுறுத்தியுள்ளது.இந்தியாவில் இதுவரை 4,067 பேருக்கு கொரோனா பாதிபபு ஏற்பட்டுள்ளது. 109 பேர் பலியாகி உள்ளனர். கொரோனா பரவல் 3ம் கட்டத்தை எட்டாத வகையில் மத்திய, மாநில அரசுகள் பல்வேறு முன்னெச்சரிக்கை நடவடிக்கைகளை மேற்கொண்டு வருகிறது. இதன் ஒரு பகுதியாக நாடு முழுவதும் 21 நாள் ஊரடங்கு பிறப்பிக்கப்பட்டுள்ளது. ஏப்ரல் 14ம் தேதி வரை நீடிக்கும் இந்த ஊரடங்கால், பள்ளி, கல்லூரிகள் மூடப்பட்டுள்ளன. இந்நிலையில் மாணவர்களின் மனநலம், உளவியல் சிக்கல்களுக்குத் தொலைபேசியில் ஆலோசனை கூறும் மையங்களை அமைக்குமாறு பல்கலைக்கழக மானியக்குழு அறிவுறுத்தியுள்ளது.இது தொடர்பாக அனைத்துப் பல்கலைக்கழகத் துணைவேந்தர்களுக்கும், கல்லூரி முதல்வர்களுக்கும் பல்கலைக்கழக மானியக் குழுச் செயலாளர் ரஜனீஸ் ஜெயின் கடிதம் எழுதியுள்ளார். அதில், கொரோனா பரவலைத் தடுக்கப் பல்கலைக்கழகங்களுக்கும் கல்லூரிகளுக்கும் விடுமுறை விடப்பட்டுள்ள நிலையில், மாணவர்களின் மனநலம் பேணவும், உளவியல் சிக்கல்களைத் தீர்க்கவும் கவனம் செலுத்த வேண்டும் எனக் குறிப்பிட்டுள்ளார். இதற்காகத் தொலைபேசியில் ஆலோசனை கூறும் மையங்களை அமைக்க வேண்டும் எனக் கேட்டுக்கொண்டுள்ளார். தொலைபேசி, மின்னஞ்சல், சமூகவலைத்தளம் ஆகியவற்றின் மூலம் மாணவர்களுடன் தொடர்புகொண்டு இறுக்கமற்ற சூழலில் அவர்கள் இருப்பதை உறுதிசெய்ய வேண்டும் என்றும் கேட்டுக்கொண்டுள்ளார். Tags:ஊரடங்கால் ஏற்படும் மாணவர்களின் மனநல சிக்கல்களுக்குத் தொலைபேசியில் ஆலோசனை கூறும் மையங்களை அமைக்க யுஜிசி அறிவுறுத்தல் மேலும் செய்திகள் தனியார் மருத்துவமனையில் பணியாற்றியவர் நெல்லூரில் கொரோனாவுக்கு டாக்டர் பலி: சிகிச்சை அளிக்க முன்வராத அரசு மருத்துவர்கள் குப்பையை அகற்றிய அமைச்சர் 81 கோடி பயனாளிகளுக்கு வழங்கலாம் 9 மாதங்களுக்கு தேவையான உணவு தானியம் கையிருப்பு: ராம்விலாஸ் பஸ்வான் தகவல் இந்தியாவில் பலி எண்ணிக்கை 273 ஆக உயர்ந்தது: பாதிப்பு 8,356 காலரா பரவியபோது மாஸ்க், கையுறை அணியாமல் வங்கதேசத்தில் சிகிச்சை அளித்தேன்: நினைவு கூர்ந்தார் தஸ்லிமா நஸ்ரீன் அகமதாபாத்தில் அதிரடி: முகக்கவசம் அணியாவிட்டால் 5,000 அபராதம், 3 ஆண்டு சிறை - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


சென்னையில் நடைபெற்ற படத்திறப்பு நினைவேந்தல்! கவுரி லங்கேஷ் படுகொலைக்கு தமிழர் தலைவர் ஆசிரியர், முற்போக்கு பத்திரிகையாளர்கள் கடும் கண்டனம்! திங்கள், 11 செப்டம்பர் 2017 16:09 சென்னை, செப். 11- கருநாடகாவில் பகுத்தறிவு பத்திரிகை யாளர் கவுரி லங்கேஷ் படுகொலை செய்யப்பட்டதை யடுத்து, அவருடைய படத்திறப்பு, நினைவேந்தலில் பங்கேற்று உரையாற்றிய பத்திரிகையாளர்கள் அப்படு கொலைக்கு கண்டனம் தெரிவித்தும், பகுத்தறிவாளர்கள், பத்திரிகையாளர்கள் பாதுகாப்பை உறுதி செய்ய வலி யுறுத்தியும், படுகொலையாளர்கள்மீது நடவடிக்கை எடுப்பதுடன், மூலகாரணமாக இருந்தவர்களை அடை யாளம் கண்டு தீவிரமான நடவடிக்கையை எடுக்க மத் திய, மாநில அரசுகள் முன்வரவேண்டும் என்றும் வலி யுறுத்தினார்கள். கருநாடக மாநிலம் பெங்களூருவில் 5.9.2017 அன்று பகுத்தறிவுப் பத்திரிகையாளர் கவுரி லங்கேஷ் அவரு டைய வீட்டின் வாயிலில் இரு சக்கர வண்டிகளில் வந்த வர்களால் துப்பாக்கியால் சுடப்பட்டுக் கொல்லப்பட்டார். கருநாடக முற்போக்கு பகுத்தறிவுப் பத்திரிகையாளர் கவுரி லங்கேஷ் படத்திறப்பு, நினைவேந்தல் நிகழ்வு திராவிடர் கழகத்தின் சார்பில் நேற்று (10.9.2017) மாலை சென்னை, பெரியார் திடல் நடிகவேள் எம்.ஆர்.ராதா மன்றத்தில் தமிழர் தலைவர் திராவிடர் கழகத் தலைவர் ஆசிரியர் கி.வீரமணி அவர்கள் தலைமையில் நடை பெற்றது. திராவிடர் கழகத் துணைத் தலைவர் கவிஞர் கலி.பூங்குன்றன் அறிமுக உரையாற்றினார். திராவிடர் கழக வெளியுறவுச் செயலாளர் வீ.குமரேசன் இணைப் புரை வழங்கினார். கவுரி லங்கேஷ் படத்தை 'தி இந்து' பதிப்பகக் குழு மத்தலைவர் என்.ராம் திறந்து வைத்து உரையாற்றினார். நக்கீரன் ஏட்டின் ஆசிரியர் நக்கீரன் ஆர்.ஆர்.கோபால், தமிழ்நாடு திட்டக்குழுவின் மேனாள் துணைத் தலைவர் பேராசிரியர் முனைவர் மு.நாகநாதன், தீக்கதிர் பொறுப் பாசிரியர் அ.குமரேசன், ஜனசக்தி பொறுப்பாசிரியர் த.இந்திரஜித் ஆகியோர் கவுரி லங்கேஷின் படுகொலைக் குக் கண்டனம் தெரிவித்து நினைவேந்தல் உரையாற்றி னார்கள். தமிழர் தலைவர் திராவிடர் கழகத் தலைவர் ஆசிரியர் கி.வீரமணி அவர்கள் நிறைவுரையாற்றினார். தென்சென்னை மாவட்டத் தலைவர் இரா.வில்வ நாதன் நன்றி கூறினார். பகுத்தறிவாளர், பத்திரிகையாளர் கவுரி லங்கேஷ் படுகொலையைக் கண்டித்து கருநாடக மாநிலம் மட்டு மல்லாமல், தமிழ்நாடு, மகாராட்டிரா, டில்லி உள்ளிட்ட நாட்டின் பல்வேறு பகுதிகளிலும், இங்கிலாந்தின் தலை நகர் லண்டன், அமெரிக்கா உள்ளிட்ட வெளிநாடுகளிலும் கண்டனக்குரல்கள் வெடித்துக் கிளம்பியுள்ளன. சென்னையில் நடைபெற்ற படத்திறப்பு, நினைவேந் தல் நிகழ்வில் ஊடகவியலாளர்கள், மனித நேயர்கள், மதச்சார்பின்மை, மனித உரிமையாளர்கள் பலரும் கலந்துகொண்டனர். நிகழ்வில் பங்கேற்றுப் பேசிய அனைவரும் தமிழர் தலைவர் ஆசிரியர் அவர்கள் இந்நிகழ்வுக்கான ஏற்பாட் டினை செய்துள்ளது மிகவும் ஆறுதல் அளிப்பதாக குறிப்பிட்டனர். இந்நிகழ்வில் திராவிடர் கழகப் பொதுச்செயலாளர் வீ.அன்புராஜ், பிரச்சாரச் செயலாளர் வழக்குரைஞர் அ.அருள்மொழி, வரியியல் வல்லுநர் ச.இராசரத்தினம், வழக்குரைஞரணி அமைப்பாளர் ஆ.வீரமர்த்தினி, விழிகள் வேணுகோபால், வா.மு.சே.திருவள்ளுவர், சென்னை மண்டலச் செயலாளர் வி.பன்னீர்செல்வம், வடசென்னை மாவட்டத் தலைவர் வழக்குரைஞர் சு.குமாரதேவன், செயலாளர் தே.ஒளிவண்ணன், தாம் பரம் மாவட்டத் தலைவர் ப.முத்தய்யன், ஆவடி மாவட் டத் தலைவர் தென்னரசு, தென்சென்னை மாவட்டச் செயலாளர் செ.ர.பார்த்தசாரதி, காரைக்குடி மாவட்டச் செயலாளர் தி.என்னாரெசு பிராட்லா, வடசென்னை பகுத்தறிவாளர் கழகத் தலைவர் கோவி.கோபால், பெரி யார் நூலக வாசகர் வட்டச் செயலாளர் கி.சத்திய நாராயணன், சேரன், வடசென்னை மாவட்ட மகளிரணி செயலாளர் பொறியாளர் ச.இன்பக்கனி, சி.வெற்றிச் செல்வி, தங்க.தனலட்சுமி, கோ.தங்கமணி, சென்னை மண்டல மாணவரணிச் செயலாளர் பா.மணியம்மை, டாக்டர் மாலதி, டாக்டர் க.வீரமுத்து, பழ.சேரலாதன், கு.சோமசுந்தரம், விஜய்ஆனந்த், செந்துறை இராசேந் திரன், குணசேகரன், கோ.வீ.ராகவன், நயினார், மஞ்சு நாதன், ஜெயராமன், சண்முகப்பிரியன், சா.தாமோதரன், தமிழ்செல்வம், செங்கை சுந்தரம், சைதைதென்றல் உள் பட ஏராளமானவர்கள் கலந்துகொண்டனர்.